ژنان له كایه‌ی حزبیدا |\nHome بیروڕا ژنان له كایه‌ی حزبیدا\nله‌م هه‌رێمه‌ی ئێمه‌دا هیچ پرسێك ئه‌وه‌نده‌ی پرسی ژنان نه‌بووەته جێگه‌ى باس و بابه‌تی بازرگانی و به‌رژه‌وه‌ندییه كه‌سییه‌كان بۆ خۆبردنه‌پێشه‌وه له حزب و ده‌سه‌ڵاتداران و گه‌یشتن به پله‌ی باش و به‌ده‌ستهێنانی به‌رژه‌وه‌ندیی تایبه‌تی، چونكه هه‌موو لایه‌نه سیاسییه‌كان هه‌وڵی نزیكبوونه‌وه‌ی ژنیان داوه به ئاڕاسته‌ی خزمه‌تكردنی به‌رژه‌وه‌ندیی سیاسیی و حزبیی خۆیان، به‌ڵام ئه‌وه‌ی تێبینی ده‌كرێت له‌ناو پڕۆسه‌ی سیاسیی كوردستاندا پرسی ژن له ناو حزبه علمانییه‌كاندا له پاشه‌كشه‌دایه، چونكه هه‌ر له سه‌ره‌تاوه ئه‌و ژنانه‌ی به‌شێلگیرییه‌وه هاتنه ناو حزبه‌كان وه‌ك پێویست پشتگیری نه‌كران و حزبه سیاسییه‌كان وەك پێویست پشتیوانییان له پرسی ژنان نه‌كرد، ته‌نانه‌ت ئه‌و ژنانه‌ی هاتبوونه ناو پڕۆسه‌ی سیاسه‌ت زۆر به گه‌رموگوڕی كاریان ده‌كرد بۆ به‌دیهێنانی ئامانجه‌كانیان، به‌ڵام وه‌ك پێویست پشتیوانییان لێ نه‌كرا، به‌ڵكوو زۆربه‌یان بوونه قوربانیی ململانێ سیاسییه‌كانی نێوان حزبه‌كان، له بازنه‌یه‌كی لاوازدا سه‌یر ده‌كران و هه‌ر خۆیان زۆر جار هه‌وڵی شكاندن و له‌كه‌داركردنیان ده‌دان و تۆمه‌تی جۆراجۆریان ده‌خستنه پاڵ و كه‌سایه‌تییان له‌كه‌دار ده‌كردن، ئه‌مه‌ش بووه هۆی نیگه‌رانیی ئه‌و ژنانه‌ی خۆیان بۆ كاری سیاسی ته‌رخان كردبوو، له دوا جاردا زۆر له‌وانه له كاره‌كه‌یان نائومێد بوون و دوور كه‌وتنه‌وه.\nله‌گه‌ڵ ئه‌وه‌شدا حزبه ئیسلامییه‌كان تا ڕاده‌یه‌ك توانیویانه زیاتر كاریگه‌ری له‌سه‌ر ژنان دابنێن و بتوانن له ده‌وری خۆیان كۆیان بكه‌نه‌وه، زیاتر له حزبه سۆسیالیست و دیموكراته‌كان ڕه‌وشی ژن له قازانجی خۆیان به كار بێنن، دیاره هۆكاره ئایینییه‌كانیش كاریگه‌ریی زۆری له‌سه‌ر كۆمه‌ڵگەی كوردی به گشتی و ژنان به تایبه‌تی هه‌یه، حزبه ئیسلامییه‌كان توانیان به ناوی ئایینه‌وه ده‌رفه‌ت بێنن و بارودۆخه‌كه به قازانجی خۆیان بگۆڕن.\nبه‌ڵام پرسیار ئه‌وه‌یه ئایا ئه‌و ژنانه‌ی به پشتگرتنی حزبه‌كان هاتوونه‌ته ناو پڕۆسه‌ی سیاسی تا چه‌ند توانیویانه له به‌ره‌وپێشبردنی پرسی ژنان به‌شداری بكه‌ن، له‌به‌ر ئه‌وه‌ی له ڕێگەی حزبه سیاسییه‌كانه‌وه گه‌یشتوونه‌ته ده‌سه‌ڵات ناچارن بیركردنه‌وه‌شیان له چوارچێوه‌ی بیركردنه‌وه‌ی حزبه‌كاندا بێت و هه‌ڵگری ئایدیۆلۆژیا و فه‌لسه‌فه‌ی ئه‌و حزبه بێت، بۆ نموونه ئه‌گه‌ر ژنێكی سه‌ر به پارته ئیسلامییه‌كان له‌گه‌ڵ فره‌ژنیش نه‌بێت وه‌كو خۆی، به‌ڵام وه‌كو ئافره‌تێك له حزبێكی سیاسیی ئیسلامی كار ده‌كات و په‌یڕه‌وی فه‌لسه‌فه‌ی حزبه‌كه‌ی ده‌كات، ده‌نگ له‌سه‌ر جێبه‌جێكردنی یاسای فره‌ژنی ده‌دات، خۆ ئه‌گه‌ر پرسیاری لێ بكه‌یت ئایا له‌گه‌ڵ فره‌ژنی دایت بێ‌گومان ده‌ڵێت نه‌خێر، پێچه‌وانه‌ی به‌رژه‌وه‌ندی و كێشه‌ی ژنان و ڕای تایبه‌تیی خۆشی كار ده‌كات، وه‌ك بنه‌مایه‌كی ئایینی و بیروباوه‌ڕی حزبه‌كه‌ی كه حزبێكی ئیسلامییه ڕه‌فتار ده‌كات.\nپێویسته ژنان له ناو كایه‌كانى حزبیدا له به‌رامبه‌ر ئه‌و له‌مپه‌رانه‌ی که ڕێگرن له به‌شداربوونی ژنان له پڕۆسه سیاسییه‌کاندا ڕابووه‌ستن و نابێ بهێڵن، که لێکدانه‌وه‌ی هه‌ڵه‌یان له‌سه‌ر بکرێ. له لایه‌كى دیكه‌شه‌وه زۆر جار بۆچوونی پیاوانه‌ی ژنان به نیسبه‌ت خۆشیانه‌وه ده‌بێته هۆی ئه‌وه‌ی که بیروڕایان له سیاسه‌تدا به هەند وه‌رنه‌گیرێ، ئه‌مه‌ش ده‌بێته هۆکاری په‌روه‌رده‌کردنی ژنانێک که ئه‌م دۆخه‌یان لا په‌سه‌ند بووه، هه‌موو کات پاشکۆ بن و نه‌چنه پانتایی بڕیاردانه‌وه و به‌م جۆره ژنان له قۆناغی «دواکه‌وتوویی په‌روه‌رده‌یی»دا ده‌مێننه‌وه و به‌رده‌وام به‌رنامه و پڕۆگرامه‌کانی پیاوان جێبه‌جێ ده‌که‌ن. بۆیه ته‌نیا ژنبوون وه‌ک ڕه‌گه‌ز له سیاسه‌ت و حزبدا چاره‌سه‌ری کێشه نییه. ژنان ده‌توانن ببنه ڕه‌گه‌زێكى کاریگه‌ر بۆ وه‌گه‌ڕخستنی سیاسه‌تی عادیلانه و ئاشتیخوازانه له ترۆپکی ده‌سه‌ڵاتدا، که ئه‌وه‌ش خاڵێکی گرینگه و پێویسته ببێته بنه‌مایه‌ک بۆ نیشاندانی هزری ژنانه، که هزرێکی چاره‌نووسسازه له نیزامی سیاسه‌تکردن و حزبایه‌تیدا.\nبۆیه ژنان له به‌رامبه‌ر په‌راوێزخستنیان و خه‌باتى به‌ره‌وپێشچوونیان ده‌بێت به دوو ئاڕاسته كار بكه‌ن. یه‌كه‌میان: خودى ژنان بۆ ئه‌وه‌ى له ناو حزبدا ببنه خاوه‌ن پێگه و یه‌ك گوتار، هه‌یئه‌تێكى تایبه‌ت بۆ ئاڕاسته‌كردن و ڕێنمایىكردنى ژنانى ناو حزب درووست بكرێت. دووه‌میش: پێویسته ژنان له خه‌باتى سیاسیدا ئازایانه و به‌وپه‌ڕى باوه‌ڕه‌وه به تواناى خۆیان به‌رده‌وام بن، چونكه هه‌رگیز سه‌لماندنى كه‌سایه‌تیى ژن و به‌دیارخستنى تواناكانى به ترس و پاشه‌كشه‌كردن نایه‌ته دى. ده‌بێ لێره‌دا ژن له هه‌وڵدانىدا سه‌ربه‌ست بێت و چیتر نه‌بێته پاشكۆیه‌كى پیاو له كارى حزبى و سیاسى.


هاوڵاتیان له زیانه‌کانى جۆرێک له‌پاککه‌ره‌وه ئاگادار ده‌کرێنه‌وه\nبه‌هۆى ده‌ستکارى کردنى لیبڵه‌کانیه‌وه، له کۆکایه‌کى شارى سلێمانى ده‌ست به‌سه‌ر بڕێکى زۆر مادده‌ى خاوێنکردنه‌وه‌دا ده‌گیرێت و خاوه‌نه‌که‌ى رووبه‌رووى یاسا ده‌کرێته‌وه.\nگۆران قادر، سه‌رۆکى لیژنه هاوبه‌شه‌کانى قائیمقامیه‌تى سلێمانى رایگه‌یاند: له کۆگاکانى کۆمپانیاى سێڤى ده‌ست به‌سه‌ر بڕێکى زۆر لیبڵى چاپکراودا گیراوه که خاوه‌نه‌که‌ى به‌ویستى خۆى و بۆ درێژکردنه‌وه‌ى ماوه‌ى به‌سه‌رچوونى مادده‌کانى خاوێنکردنه‌وه به‌کاریهێناوه.\nگۆران قادر ووتی: جۆرى ئه‌و ماددانه‌ى بۆ خاوێنکردنه‌وه به‌کارده‌هێنرێت شله‌مه‌نیه‌کانه و زیاتر بۆ لابردنى په‌ڵه‌و پیسى سه‌رکاشى به‌کاردێت، که‌بۆنێکى تیژى هه‌یه و زیان به ته‌ندروستى مرۆڤ به‌گشتى و به‌تایبه‌ت کۆئه‌ندامى هه‌ناسه ده‌گه‌یه‌نێت.\nووتیشی: خاوێنکه‌ره‌وه‌که ناوى (شتاب)ه و له بازاێ به ملخوار ناوده‌برێت که له‌ووڵاتى ئێرانه‌وه هاورده کراوه، به‌کارهێنانى ئه‌وجۆرانه له خاوێنکه‌ره‌وه‌کان زیانبه‌خشه و له‌کاتى به‌سه‌رچوونیشى زیانه‌که‌ى چه‌ند به‌رامبه‌ر ده‌بێت.\nووتیشی: سه‌رجه‌م لیژنه هاوبه‌شه‌کان ئاگادار کراونه‌ته‌وه خاوێنکه‌ره‌وه‌ى (شتاب) له هه‌ر دوکان یان مارکێتێکدا هه‌بێت و بفرۆشرێت ده‌ستى به‌سه‌ردابگرن بۆ له‌ناوبردنی.\nهه‌روه‌ها، ده‌ستکاریکردنى لێبڵى سه‌ر کاڵاوشمه‌که‌کان و گۆڕینى زانیارییه‌کانى یاخود درێژکردنه‌وه ماوه‌ى به‌سه‌رچوونه‌که‌ى سه‌رپێچى و فێڵى بازرگانییه و له‌لایه‌ن لیژنه هاوبه‌شه‌کانه‌وه سه‌رپێچیکار رووبه‌رووى یاسا ده‌کرێته‌وه.\nگۆران قادر ئاماژه‌ى بۆئه‌شکرد، ده‌ست به‌سه‌ر ته‌واوى مادده خاوێنکه‌ره‌وه‌کانى شتابى کۆمپانیاى سێڤی_دا گیراوه و له‌لایه‌ن لیژنه‌ى تایبه‌ته‌وه له‌ناوده‌برێت و خاوه‌نه‌که‌شى رووبه‌رووى یاسا ده‌کرێته‌وه.\nسه‌رۆکى لیژنه هاوبه‌شه‌کانى قائیمقامیه‌تى سلێمانى داوا له خانمان و کابانى ناوماڵ ده‌کات له‌به‌رئه‌وه‌ى خاوێنکه‌ره‌وه‌ى شتاب ماوه‌ى به‌سه‌رچوونه‌که‌ى ده‌ستکاریکراوه به‌کارینه‌هێنن، خاوێنکه‌ره‌وه‌کانى تریش به‌وریاییه‌وه مامه‌ڵه‌ى له‌گه‌ڵدا بکه‌ن، له‌کاتى زۆر پێویستدا نه‌بێت به‌کارى نه‌هێنن و له‌وکاته‌شدا که‌مامه ببه‌ستن تا خۆیان له‌زیانه‌کانى بپارێزن.\nمیوانی ماڵپەڕ : 261


پـێده‌چێت سه‌دریـیه‌کان له لێسه‌ندنه‌وه‌ی متمانه له مالیکی پاشگه‌زبووبنه‌وه\nلێسه‌ندنه‌وه‌ی متمانه له سه‌رۆک وه‌زیری عێراق هێشـتا داوایه‌کی نه‌گۆڕی لیستی عێراقیـیه و هاوپه‌یمانی کوردسـتانیـیه، به‌ڵام ڕه‌وتی سه‌در جۆرێـک له پاشگه‌زبوونه‌وه له بڕیاری پـێشـوویان دیاره ده‌رباره‌ی لێسه‌ندنه‌وه‌ی متمانه له مالیکی.\nسه‌دریـیه‌کان له ئێسـتادا هاوسۆزی مه‌زهه‌بی به لێـدوانه‌کانیانه‌وه دیاره و پـێـیان‌وایه لێسه‌ندنه‌وه‌ی متمانه له مالیکی هه‌تا ئه‌و کاته له‌گه‌ڵیدا بوون که لیستی ئیمزای په‌رله‌مانتاران بۆ سه‌رۆک کۆماری عێراق جه‌لال تاڵه‌بانی به‌رزکرایه‌وه و پاش ئه‌وه‌ی هه‌وڵه‌که شـکستی خوارد، سه‌دریـیه‌کان له‌گه‌ڵ بابه‌تی لێپـرسینه‌وه له‌گه‌ڵ مالیکیدا نین.\nبه ئاشـکراش په‌رله‌مانتاره‌کانی ڕه‌وتی سه‌در هه‌موو لایه‌کیان ئاگادارکردووه‌ته‌وه، به تایبه‌ت نوێنه‌رانی هاوپه‌یمانی کوردسـتانی و لیسـتی عێراقیـیه که ئه‌وان له‌گه‌ڵ چاکسـازیدان و هاوپه‌یمانی نیشـتیمانیش بۆ ئه‌م مه‌به‌سته لیژنه‌یه‌کی به سه‌رۆکایه‌تی ئیبراهیم جه‌عفه‌ری پـێـکهێناوه بۆ وتووێژکردن له‌گه‌ڵ لایه‌نه سیاسیـیه‌کاندا و به ده‌مه‌وه‌چوونی داواکاریـیه ده‌سـتوریـیه‌کان و چاکسـازیـیه‌کی ڕاسته‌قینه له داموده‌زگاکانی حکومه‌ت و سیاسه‌تی ده‌وڵه‌تدا.\nبه‌ڵام به ڕاوبۆچوونی به‌شێـکی زۆری سیاسیـیانی عێراق، ئه‌گه‌ر ئه‌م هه‌وڵه‌ی هاوپه‌یمانی نیشـتیمانی شیعه‌کانی عێراق سه‌ری نه‌گرت، ئه‌وا پـێده‌چێت لیستی عێراقیـیه و کورد وه‌زیره‌کانیان له حکومه‌ت پـکێشـنه‌وه که ئه‌م هه‌ڵوێسته وه‌ک دوا کارتی ئاماده‌کراو به‌کاردێت، ئه‌گه‌ر هاتوو مالیکی له پـۆسته‌که‌ی به‌رده‌وام بوو.


مالیكی به‌مه‌به‌ستی ئه‌نجامدانى پشكنینى پزیشكى ئاسایی گه‌یشته ئێران » پێگەی تۆڕی میدیای عێراقی\nمالیكی به‌مه‌به‌ستی ئه‌نجامدانى پشكنینى پزیشكى ئاسایی گه‌یشته ئێران\nنوری مالیكی سه‌رۆكی هاوپه‌یمانى ده‌وڵه‌تی یاسا،ئه‌مڕۆ یه‌كشه‌ممه، به‌سه‌ردانێك گه‌یشته تارانی پایته‌ختی ئێران به‌مه‌به‌ستى ئه‌نجامدانى ژماره‌یه‌ك پشكنین پزیشكى ئاسایی.\nنوسینگه‌ی راگه‌یاندنی مالیكى له‌ڕاگه‌یه‌ندراوێكدا كه‌ده‌ستى ئاژانسى هه‌واڵى عێراقى(اه‌ع)كه‌وتووه،بڵاویكرده‌وه،"نوری مالیكی سه‌رۆكی هاوپه‌یمانى ده‌وڵه‌تی یاسا ئێواره‌ى ئه‌مڕۆ به‌سه‌ردانێك گه‌یشته تاران و بڕیاریشه چه‌ند رۆژێك له‌و وڵاته بمێنێته‌وه"، وتیشى"بڕیاریش وایه له‌میان سه‌ردانه‌كه‌ى له‌گه‌ڵ ژماره‌یه‌ك له به‌رپرسانی باڵای تاران كۆببێته‌وه و هه‌روه‌ها ژماره‌یه‌ك پشكنین بۆ دۆخی ته‌ندروستی خۆی ئه‌نجامده‌دات.\nجبورى له‌سه‌ر دانانی باج له‌سه‌ر مووچه وه‌ڵامى ڕاگه‌یه‌نداره‌كه‌ى وه‌زاره‌تى دارایی ده‌داته‌وه\nوەزارەتى دارایى لەبارەی دانانى باج لەسەر موچە ڕاگه‌یه‌ندراوێكى بڵاوكرده‌وه\nدارایی نوێنه‌رایه‌تى دانانى باج لەسەر موچە ڕەت دەكاته‌وه


06 | ته‌مموز | 2014 | PUK CENTRAL COUNCIL\nزانیاری نوێ لەبارەی روداوەكەی دووزخورماتوو\nیه‌ك شه‌ممه, ته‌مموز 6, 2014 6:53 pm عیراق 0\nفڕۆكە جەنگیەكانی سوپای عیراق بۆردومانی قەزای خورماتوویان كردو بۆردومانەكەش شەهیدو برینداری لێكەوتەوە كە هاووڵاتیانی مەدەنین. لەو بارەیەوە كەریم شكور لێپرسراوی بازنەی حەمرینی ی.ن.ك بەپیوكەی میدیای راگەیاند: دوای ئەوەی فڕۆكە جەنگیەكان هاتونەتە ئاسمانی خورماتوو و بەسەر قەزاكەدا سوڕاونەتەوەو پاشان لاپاڵمێكیان …\nسنۆدن زانیاری گرنگ لەبارەی داعشەوە ئاشكرادەكات\nیه‌ك شه‌ممه, ته‌مموز 6, 2014 6:25 pm جیهان 0\n(ئێدوارد سنۆدن) كادری هه‌ڵاتوی ده‌زگای هه‌واڵگریی ئه‌مریكا ئاشكرایكرد، هه‌واڵگریی ئه‌مریكا‌و به‌ریتانیا‌و ئیسرائیل، ئاسانكارییان بۆ دامه‌زراندنی داعش كردوه. ماڵپه‌ڕی (زه ئه‌ینته‌رسێپت) له‌زاری (ئێدوارد سنۆدن) كادری هه‌ڵاتوی ده‌زگای هه‌واڵگریی ئه‌مریكا كه ئێستا له‌ڕوسیایه بڵاویكرده‌وه، ده‌زگای …\nلەكۆنگرەدا بەدەپە ناوی خۆی دەگۆڕێت\nیه‌ك شه‌ممه, ته‌مموز 6, 2014 5:47 pm جیهان 0\nله‌میان‌ی ئاماده‌کارییه‌کانیان بۆ به‌ستنی کۆنگره‌ی پارته‌که‌ی، پارتی ئاشتی و دیموکراتی ( به‌ده‌په) بڕیاریداوه که ناوی پارته‌که‌یان بگۆڕن . سایتی CNNTURK بڵاویکرده‌وه: کاموران یوکسێک یه‌کێک ئه‌ندامانی ئاماده‌کاریی سێیه‌مین کۆنگره‌ی ئاسایی پارتی ئاشتی و دیموکراتی ( به‌ده‌په) له میان‌ی کۆنگره‌یه‌کی …\nئه‌مساڵی خوێندن ساڵی نه‌كه‌وتن ده‌بێت\nیه‌ك شه‌ممه, ته‌مموز 6, 2014 5:26 pm رۆژهەڵاتی ناوەڕاست 0\nئه‌نجومه‌نی وه‌زیرانی عێراق بڕیاریدا كه ئه‌مساڵی خوێندن له عێراقدا ساڵی نه‌كه‌وتن بێت و ئه‌و ناوچانه‌ش كه ئاڵۆزی تێدایه، وه‌زاره‌تی په‌روه‌رده شوێن و كاتی تاقیكردنه‌وه‌كانیان بۆ دیاری بكات. ئه‌منیداری گشتی ئه‌نجومه‌نی وه‌زیرانی عێراق، له به‌یاننامه‌یه‌كدا، رایگه‌یاند: له دانیشتنی رۆژی 1 شه‌ممه …\nعەلاوی: عێراق پێویستی به‌نه‌خشه‌ڕێگه‌یه‌كی سیاسییه\nیه‌ك شه‌ممه, ته‌مموز 6, 2014 5:20 pm رۆژهەڵاتی ناوەڕاست 0\nسه‌رۆكی ئیئتیلافی نیشتمانی عێراق ڕایگه‌یاند، پێویسته لایه‌نه سیاسیه‌كان ڕێكه‌وتنێك بۆ ده‌ربازكردنی عێراق له‌و دۆخه‌ی تێیكه‌تووه، واژۆ بكه‌ن، هاوكات ئاماژه‌ی به‌وه‌شكرد، عێراق پێویستی به‌نه‌خشه‌ڕێگه‌یه‌كی سیاسییه، نه‌ك بایه‌خدان به‌مشتومڕی دیاریكردنی سه‌رۆك وه‌زیرانی داهاتوو. (ئه‌یاد عه‌لاوی) بۆ …\nدووبارە تۆرە كۆمەڵایەتیەكان لەعێراق راگیران\nیه‌ك شه‌ممه, ته‌مموز 6, 2014 5:18 pm جیهان 0\nێگه‌كانی تۆڕی كۆمه‌ڵایه‌تی له‌عێراق ئه‌مڕۆ به‌شێوه‌یه‌كی كت‌و پڕ‌و چاوه‌ڕوانه‌كراو، جارێكی دیكه ڕاوه‌ستێنرانه‌وه، له‌وانه‌ش (فه‌یسبوك، تویته‌ر‌و یوتیوب) به‌بێ ئه‌وه‌ی وه‌زاره‌تی گه‌یاندنی عێراق، هیچ ڕونكردنه‌وه‌یه‌ك له‌وباره‌یه‌وه بدات. ماڵپه‌ڕی مه‌سه‌له بڵاویكرده‌وه، ژماره‌یه‌ك له‌به‌كارهێنه‌رانی …\nیەكێتی كاندید بۆ پۆستی سەرۆك كۆمار دیاریدەكات\nیه‌ك شه‌ممه, ته‌مموز 6, 2014 4:24 pm عیراق 0\nبریارە لەچەند ڕۆژی داهاتوودا، یەكێتی نیشتمانیی كوردستان كاندیدی خۆی بۆ وەرگرتنی پۆستی سەرۆك كۆماری عێراق ئاشكرابكات. ئارێز عەبدوڵڵا ئەندامی ئەنجومەنی نوێنەرانی عێراق و ئەندامی سەركردایەتی یەكێتیی نیشتمانیی كوردستان بەسایتی ئەنجومەنی ناوەندی (PUKcc.net)ی راگەیاند، لەئێستادا هەریەك لە (د. نەجمەدین كەریم، د. بەرهەم …\nنابێت باجی هەڵەكانی حكومەت میللەت بیدات\nیه‌ك شه‌ممه, ته‌مموز 6, 2014 1:32 pm کوردستان 0\nدكتۆر عیزەت سابیر پەرلەمانتاری فراكسیۆنی یەكێتی لە پەرلەمانی كوردستان، لە پەیامێكیدا بۆ وەزارەتی سامانە سروشتیەكانی حكومەتی هەرێم دەڵێت: نابێت باجی هەڵەكانی حكومەت میللەت بیدات. دكتۆر عیزەت سابیر سەرۆكی لیژنەی ئابوری و وەبەرهێنانی پەرلەمانی كوردستان و پەرلەمانتاری فراكسیۆنی یەكێتی، لەبارەی قەیرانی سوتەمەنییەوە …\nده‌زگای واڵا بۆ بڵاوكردنه‌وه و راگه‌یاندن داخرا\nیه‌ك شه‌ممه, ته‌مموز 6, 2014 12:50 pm کوردستان 0\nله چوارچێوه‌ی كه‌مكردنه‌وه‌ی داموده‌زگاكانی یه‌كێتی و ئه‌و كه‌ناڵ و میدیایانه‌ی كه له‌لایه‌ن یه‌كێتییه‌وه پشتیوانییان ده‌كرێت، ده‌زگای واڵا بۆ بڵاوكردنه‌وه و راگه‌یاندن داخرا، ئه‌مه‌ش وه‌ك سه‌رنووسه‌ری وێب سایتی واڵاپرێس رایده‌گه‌یه‌نێت، به‌مه‌به‌ستی زیاتر به‌هێزكردنی داموده‌زگاكانی كه‌ناڵه‌كانی تری …\nسه‌رجه‌م ئامێر و كه‌ل و په‌له پزیشكییه‌كانی نەخۆشخانەی جەلەولا دەدزرێت\nیه‌ك شه‌ممه, ته‌مموز 6, 2014 12:46 pm عیراق 0\nنزیكه‌ی 20 چه‌كدار هه‌ڵده‌كوتنه سه‌ر نه‌خۆشخانه‌ی گشتی جه‌له‌ولا و سه‌رجه‌م ئامێر و كه‌ل و په‌له پزیشكییه‌كان ده‌به‌ن، به‌پێی زانیارییه‌كانیش، ئه‌و ئامێر و كه‌ل و په‌له پزیشكییانه ده‌برێت بۆ ناحیه‌ی سه‌عدییه كه تائێستاش له ژێر ده‌سه‌ڵاتی چه‌كداره‌كاندایه. خه‌لیل خوداداد، لێپرسراوی كۆمیته‌ی …


NRT TV | کوردستان | رۆژانە نزیکەی ٢٥ ژن و کچی ھەولێر پەیوەندیی بە ھێڵی گەرمەوە دەکەن\nرۆژانە نزیکەی ٢٥ ژن و کچی ھەولێر پەیوەندیی بە ھێڵی گەرمەوە دەکەن\nحاڵەتەکانی توندوتیژی بەرامبەر ئافرەتان زیاندیکردووە\n2718 جار خوێندراوەتەوە\nلە ماوەی ١٠ مانگی ئەمساڵدا حاڵەتەكانی توندوتیژی دژی ئافرەتان زیادیكردووە، هەرچەندە بەڕێوەبەراتی گشتی توندوتیژی ئافرەتان هێڵی گەرمی داناوە بۆئەوەی لە هەر جۆرێكی توندوتیژی كە بەرامبەر خێزان دەكرێت بتوانرێت پەیوەندیی بە ژمارە ١١٩ بكرێت، بەڵام بەڕێوبەری بەڕێوەبەراتی گشتی دژی توندوتیژی ئافرەتان دەڵێت، سكاڵاكردن لە ئاست ئەو توندوتیژییانەی كە بەرامبەر ژنان دەكرێت كەمە.\nكوردە عومەر بەڕێوەبەری بەڕێوبەرایەتی گشتی توندوتیژی دژی ئافرەتان لەوبارەیەوە ڕایگەیاند، لە ماوەی ئەم ١٠ مانگەی ڕابردوودا توندوتیژییەکان ڕووی لە زیادبوونە، بەتایبەت توندوتیژی سێکسی، تێبینی ئەوەش کراوە کە سکاڵا کەمتر تۆمار دەکرێت، لە کاتێکدا توندوتیژییەکان ڕوویان لە زیادبوون کردووە.\nلێرە كۆنفرانسێك كراوە بۆ ئامادەكاری بۆ هەفتەی بەرەنگاربوونەوەی توندوتیژی دژی ژنان كە بڕیارە لە ٢٥ی مانگ لە هەرێمی كوردستان و سەرتاسەری جیهان بەڕێوەبچێت و لەم كۆنفرانسە كە نوێنەری ڕێكخراوی نەتەوە یەكگرتووەكان و ژمارەیەك لە ڕێكخراوەكانی تایبەت بە ژنان ئامادەی دەبن، گفتۆگۆ لەبارەی ئامارەكانی توندوتیژی كرا.\nتانیا گلین لە ڕێكخراوی سی تایبەت بە ژنان ڕایگەیاند، کێشەکانی کە دێت زۆر قورسن، بۆیە تۆش پێویستیت بە پشتیوانییەکی گەورە هەیە، چونکە حاڵەتەکان لەناو خێزانەکاندان بەزۆری.\nبەپێی ئامارەكان لە ماوەی ٩ مانگی ئەمساڵدا لە هەرێمی كوردستان ٩١ ئافرەت خۆیان كوشتووە یان كوژراون و، ١١٣ ئافرەت سوتاون و ٩٠ ئافرەتی دیکەش خۆیان سوتاندووە و ٨٧ توندوتیژی سێكسییش تۆماركراون و ٧١٩١ ئافرەت توندوتیژی لە بەرامبەر كراوە و سكاڵایان تۆماركردووە.\nلە مانگی ئەیلولی ئەمساڵ بۆ ڕێگریكردن و كەمكردنەوەی ڕووداوەكانی ئەنجامدانی توندوتیژی دژی ئافرەتان پرۆژەی هێڵی گەرم ژمارە ١١٩ دانرا، كە بەهۆیەوە ئافرەتان دەتوانن بە بەردەوامی ٢٤ كاتژمێر پەیوەندی بكەن و داوای هاوكاری یاسایی و دەروونی و كۆمەڵایەتی لە بەڕێوەبەرایەتی توندوتیژی دژی ئافرەتان بكەن و بەرپرسانی ئەو هێڵەش دەڵێن، ڕۆژانە تەنیا لە هەولێر نزیکەى ٢٥ ئافرەت پەیوەندیی بەو هێڵەوە دەکەن و لە ئەنجامدانی توندوتیژی بەرامبەریان ئاگاداریان دەکەنەوە.\nهاوکات لە شەش مانگی سەرەتای ئەمساڵدا بەراورد بە شەش مانگی سەرەتای ساڵی ڕابردوو حاڵەتەكانی سوتان و خۆسوتان كەمیكردووە.


ئەم پێنج لایەنە سیاسییە (پارتی دیموکراتی کوردستان، بزووتنەوەی گۆڕان، یەکێتی نیشتمانی کوردستان، یەکگرتووی ئیسلامی، کۆمەڵی ئیسلامی) کە هەر خۆیان دروستکەری کێشە و گرفت و ئاڵۆزی و قەیرانەکانن، وەک دەگوترێت ئێچگار خەمساردن لە پرۆسەی هێورکردنەوەی ڕەوشەکەدا، هەربۆیەشە زۆر جار دەپرسرێت ئەرێ بەڕاست ئایا ئەم لایەنانە دەخوازن بگەنە ڕێککەوتن یان پرسی ڕێککەوتن تەنها بابەتی گەرموگوڕی لێدوانەکانیانە بۆ میدیاکان؟!\nموئمین زەڵمی، نوسەر و لێکۆڵەر\nبەختیار کەریم، نوسەر و لیکۆڵەر\nئەگەر وەهایە و لایەنەکان خۆیان نایانەوێت بگەنە ڕێککەوتن، ئەوا دەبێت بپرسین چ شتێک دەبێتە فشار لەسەریان و بە تایبەتیش خەڵک لەو هەرێمە چوار پارێزگاییەدا چۆن دەتوانن ببنە خاوەنی ئەو کارتی فشارە تا لایەنەکان ناچار بکەن بە ڕێککەوتن.\nدەمێکە دەگوترێت هەر لایەنێک لەبەردانەواندنی زیاتر بکات، ئەوا بە بێ هیچ گومانێک نیشانەیە بۆ هەست کردن بە بەرپرسیارێتی زیاتر لە بەرامبەر ڕەوشەکەدا کە ئێستا لە هەموو کات زیاتر بارودۆخی ڕۆژهەڵاتی ناوەڕاست ناجێگیرە و پەرەسەندنەکانیش لەم ناوچەیەدا ئاماژەن بۆ دەرفەت ڕەخساندن بۆ گۆڕانکاری.\nکێ دەتوانێت هەرێمی کوردستان لەم قەیرانانە ڕزگار بکات؟\nوەڵامی ئەم پرسیارە و ژمارەیەک پرسی تریش لە دەقی مێزگردەکەدایە:


کوردیپێدیا - سرێشمە (خەلیفان)\n🏰 سرێشمە (خەلیفان) | پۆل: شوێنەکان | زمانی بابەت: 🏳 کوردیی ناوەڕاست\nشارەدێی سرێشمە دەکەوێتە سنوری قەزای سۆران لە پارێزگای هەولێر، ژمارەی دانیشتوانی زیاتر لە هەشت هەزار کەس دەبێت و بە زمانی کوردی شێوەزاری کرمانجی ناوەڕاست قسەدەکەن و سەدا نەوەدو نۆ لە دانیشتوانەکەی موسڵمانن و،لەبوارە نیشتمانیەکەشیەوە، شارەدێیەکە کە هەر لەسەرەتای سەرهەڵدانی شۆڕشی چەکداری و خەبات بۆ ئازادی کورد پێشەنگ بووە،چەندین زانا و کەڵە پیاوی ناداری تیا هەڵکەوتووە، بۆ نمونە وەکو معروف جیاوک سرێشمەی.. کە دەورێکی هەرە کارا و هەرە گرنگی بینیووە لە برەودان بە شۆڕشی کورد و لایەنی علمی و ڕۆشەنفکریش چاڵاک بووە و لە ئێستاشدا چەندین کەسی زیرەک و هوشیاری تێدایە و چەندین قوتابی هەن له زانکۆو پەیمانگاکانی کوردستان و دەرەوەی وڵات.\n 🇰 تۆماری تایبەت بۆ کوردیپێدیا | 🏳 کوردیی ناوەڕاست | تۆمارێکی تایبەت بۆ کوردیپێدیا لەلایەن (muhammed) سەبارەت بە (سرێشمە (خەلیفان)) لە: 31-3-2018 13:38:29\n1. 👁 خەلیفان (سۆران)\n➕ ئەم بابەتە لەلایەن: (مانو بەرزنجی)ەوە لە: Mar 31 2018 10:20AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Apr 20 2018 11:51AM باشترکراوە


بةرِيَز عةممار حةكيم لةسايةي ثةيمانيَكي كؤمةلآيةتي نويَدا جةخت لةسةر طؤرِانكاري لة قيبلةنوماي بيركردنةوةكان بؤ طؤرِيني واقيعي عيَراقي دةكاتةوة و داواي رِيَكةوتننامةيةك دةكات لةسةر ناسنامةي نيشتماني-message.Client.web-title2\n2021/ 06 /16\nبةرِيَز عةممار حةكيم لةسايةي ثةيمانيَكي كؤمةلآيةتي نويَدا جةخت لةسةر طؤرِانكاري لة قيبلةنوماي بيركردنةوةكان بؤ طؤرِيني واقيعي عيَراقي دةكاتةوة و داواي رِيَكةوتننامةيةك دةكات لةسةر ناسنامةي نيشتماني\nبةرِيَز عةممار حةكيم سةرؤكي هاوثةيماني عيَراقييةكان، ئاطاداركردنةوةي دا لة بةردةوامبووني قةيران و دابرِان و ئاذاوة و بةريةككةوتني بةرذةوةندييةكان و خةون و هةولَةكان بؤ لاوازكردني دةولَةت ودامةزراوةكاني. هةروةها لاوازي ثلاندان و خزمةتطوزارييةكان، دةريخست كة ئةوانة فاكتةري فشارن بؤ سةر نيشتمان و هاولآتي، كؤسث دانةريشة بؤي و بؤ كاروانةكةي، هةروةها ئاماذةي بةوةش كرد كة مانةوة لةم دؤخةدا بةردةوام دةبيَت ئةطةر قيبلةنوماي بيرؤكة و ميكانيزمي كاري سياسي طؤرِانكارييان بةسةردا نةيةت، تةقةلاكان يةكنةخريَن و طؤرةثانةكة سةرلةنويَ رِيَنةكخريَتةوة، هةلَويَستي خؤيشيي بؤ خؤثيشانداني تشرين نويَكردةوة و بةوتني: "هةر لةسةرةتاوة هةلَويَستيَكي رِوونمان دذي توندوتيذي ثيشان دا، كة بةرانبةر خؤثيشاندةران بةرِيَوة دةضوو، هةروةكو ئاشتيَتي رِيَثيَوانةكانمان ثشتيوان ليَكرد و داوامان كرد كة طؤرِةثانةكةي رِيَكبخريَت لةو طؤرِةثانة كةمينةية نارِيَكخراوة" ، هةروةها خاوةن مةقام لة رؤذي طةشموردةي (شهيد) عيَراقي لة ئاهةنطيَكي جةماوةريدا لة (1/ رةجةب/1442- 12-02/2021)ي رؤذي هةيني، يادكردنةوةي طةشموردة ئايةتولَلآي مةزن بةرِيَز (موحةممةد باقر حةكيم) لة طؤرِةثاني خةلانيي بة ئامادةبووني ئاثؤرايةكي زؤر لة بةشداربواني لةم يادةدا، دةريخست كة ئةم لة كؤبوونةوةي لةطةلَ هيَزة سياسييةكاندا بةئارِاستةي دةستثيَكردني طفتوطؤ لةطةلَ لاواني نارِازايدا فشاري كردووة و لة جيَبةجيَكردني نةخشة ثلانيَك بؤ دةربازكردني ولآت لةم قةيرانة و بةدةمةوةضووني داخوازيية رِةواكان، سةرةرِاي ئةوةي وتي :" باوةرِمان واية كة توندوتيذي تةنها توندوتيذي بةرهةم ديَنيَت، خويَنرِشتنيش تةنها بؤ لاي خويَنرِشتن كيَش دةكريَت، توندكردنةوةش لةسةر بةرانبةر تةنها مالَويَراني ليَدةكةويَتةوة، ليَكدابرِانيش ئةنجامةكةي ويَرانكاري و ئاذاوة و ضارةنوسة بةرةو ناديار" هةروةها كردةوةكاني ثؤليَنكردن و بةناثاكدانان و دابرِاني ئالَويَركراو لةسةر بنةماي نةتةوةيي ياخود مةزهةبي وةيان هزري يان سياسي رِةتكردةوة، ئةمةش بة بكوذ و مةترسييةكي ترسناك لةسةر هةموو لايةنةكان ناونا، كة ئةمةش دابةشبووني كؤمةلَطا و سياسي لة ولآتدا زياد دةكات. هةروةها سةبارةت بة ناسنامة لاوةكييةكاني ولآتيش بةرِيَزيان روونيكردةوة كة :" شانازي دةكةين كة ئيَمة سةر بة ئةهلولبةيتين خودايان ليَ رِازي بيَت، شةرفةمةندين بةوة و هةشن لةناومانا سةر بة رِيَضكة و ئايينةكاتي ترن، بةلآم باوةرِمان واية كة ناسنامةي شيعيي بوونمان ثاريَزراو نابيَت وةكو هاولآتيش مافةكانمان بةرقةرار نابيَت تةنها بة ناسنامةي نيشتمانيي عيَراقيي كؤكراوةكان نةبيَت" ئاورِيدايةوة بؤ ئةوةي كة تةشةييع و تاييفةكاني كاتيَك دلَنيا دةبن كة نيشتمان ئةمين و يةكطرتوو بيَت، دةولَةت بةهيَز و سةقامطير بيَت، ضونكة دةولَةت بؤ هةمووانة، تةشةييع و سوننةبوونيش بؤ كةسان خؤيةتي بةهةموو رِيَزيَك و ئازادييةكةوة، هةروةها متمانةي خؤي دةربرِي كة موسلَماني شيعة لة عيَراق و لةناوضة عةرةبييةكةدا هةروةها لةهةموو شويَنيَك دةست دةطرن بة هةلَبذاردةي دةلَةوت و هاولآتيبوون، لة سايةي دةولَةتيشدا مافةكاني خؤيان دةستدةخةن نةك دابرِاو ليَي، هةروةكو ضؤن دؤخي تايفة و ثيَكهاتةكاني تريش وان، خاوةن مةقاميان رِوونيكردةوة كة ثةرِاوي ثةراويَزخستن و بنبرِكردن و سةركوتكاريي سةري نرايةوة، هةروةها وتي لةسةر هةمووان ثيَويستة كة كاروانيَكي جياواز دةست ثيَبكةين و دوارؤذيَكي درةوشاوة دامةزريَنين و دوارؤذيَكي باشتري خواست، لةسةر رِيَكةوتني ناسنامةي نيشتماني كؤكراوة، هةروةها دةولَةتيَكي هاوضةرخي دادثةروةر ثةيمانيَكي كؤمةلآيةتي و سياسي نويَ فةرمانرِةوايي بكات، كةلَةكةبووةكاني رِابردوو ضارةسةر بكات و شابنةشاني ثةرةسةندنةكاني ئيَستاش بيَت هةروةها بؤ دوارؤذيَكي سةربةخؤ و سةقامطير و طةشاوة ثيَشةنطي بكات، جةختيشي كردةوة كة شيعة و سوننة و عةرةب و كورد و توركمان، مةسيحي وصابئة و يةزيدييةكان، باشترين دؤخيان نابيَت زؤر ثاريَزراويش نابن زؤر بةهيَزيش نابن، ناسنامةيةكي نيشتمانيي لةسةر تايبةتمةنديَتييةكانيان هةروةها كارواني بونيادناني دةولَةتيَكي عيَراقي يةكطرتوو بةهيَز ثيَشكةش نةكةن. خاوةن مةقاميان لةسةرجةم بؤنة و ضاكخوازييةكاندا باسي بانطهيَشتي ذيَدةري بالآي( المرجعية العليا) كرد بؤ رِيَكخستني رِيزةكان و تةقةلا و دةستطرتن بة ناسنامةي نيشتمانيي و ئايينيةوة لةطةلَ بونيادناني دةولَةت و ثابةندبوون بة دةستور و ياساكانةوة، هةروةها بةرطريكردن لة سةروةري دةولَةت و شويَنة ثيرؤزةكان و بةرذةوةندييةكانيان، لةئاماذةيدا بة وتني ئةوةي كة :" هةرطيز ناتوانين لةم ثرنسيث و ضةسثاوييانة كةنارطير بين، ضونكة فةرِيي و هةموو فةرِييةك لةو رِيَنمايي و هةلَويَستانةداية"، بابةتةكاني ئةمن و ئابوري و سةروةريشي بة بابةتي فشاردانةر دانا و بةشيَوةيةكي طةورةتر لة هةر كاتيَك ئةذماركرد، بةوةي ناتوانريَت هاتنةوةي ئيرهاب لة هةر دةروازةيةكةوة بيَت ثةسةند بكةين، دواي ئةوةي كة لة دةرطاكانةوة ئابلَوقة دران و دةركران، جةختي لةوة كردةوة ئةوة برِيَكي طةورةي لة بةئاطابوون و ضاوكراوةيي دةويَت لةطةلَ تةقةلايةكي هةوالَطرييانة و كردةوةيي ثيَشوةختة شانبةشاني ضاوكراوةيي طشتطير و ثتةوي كؤمةلآيةتي هؤشيارانة، خاوةن مةقاميان هةر بةجيَهيَنانيَكي ئابوري حكومةتيي رِةتدكردةوة، تيَيدا ثارو بذيَوي خةلَكي لةبةرضاو نةطرتبيَت، ئةوةش سةرلةبةري رِةتدكراوةية، بؤ لايةنة ثةيوةنديدارةكان ئاخةفت وتي: "دوور لة قوتي خةلَكي و سةرضاوةي بذيَوييان، بطةرِيَن بةدواي ضارةسةرة سةركةوتووةكاندا، ئيتر بةسة عيَراقييةكان كة تيَثةرِين بة كةموكورِي ئةمنيي و خراثي خزمةتطوزاريي و ململانيَكان و شةرِةجنيَو و ئاذاوة"، سةروةري ولآتي لة جيَطيريي بونيادناني ولآتدا ئةذماركرد، بؤية ناتوانريَت هاتنةخوار و بةسوك سةيركردن ثةسةند بكريَت، لةسةر حكومةتيشة هاولآتيان دلَنيا بكاتةوة لةرِيَي بةجيَهيَناني تةواوةوة بؤ دابينكردني ئةمني ولآت و سةروةرييةكةي، سةرةرِاي بةدواداضوون بؤ جيَبةجيَكردني برِيارةكاني ئةنجومةني نويَنةران، بة نةخشةكيَشان بؤ ثاشةكشةي هيَزة بيانييةكان لة ولآتدا. خاوةن مةقام داواي كرد هاولآتيان كارتي بايؤمةترييةكانيان نويَ بكةنةوة و وةريبطرنةوة، هةروةها داواي كرد لة هةلَبذاردني داهاتوودا بةشدارييةكي فراوان و كاريطةر و هؤشيارانة بكةن، بؤ طيَرِانةوةي هاوسةنطي و ثيَضانةوةي لاثةرةي ئاذاوةكان و ناسةقامطيري و نادةولَةتيي، هةروةها داواكةي نويَكردةوة بة ثيَكهيَناني هاوثةيمانيَتي هةلَبذاردنانةي رِاطوزةر بؤ ثيَكهاتةكان، هةتا رِيَطا خؤش بكات لةبةردةم طؤرِةثاني سياسيدا، هةروةها خؤطونجاندن لةنيَوان هيَزة سياسييةكاندا لةطةلَ ثتةوكردني ئارِاستةي بونيادناني دةولَةت، بةثيَي ميكانيزميَك و وتاريَكي نويَ وثرؤذةيةكي ثرِاوثرِ، هةروةها دةربرِي كة ثيَشةنطيي دةكات بؤ بةدةستهيَناني ئةمنيةتي هةلَبذاردن و ضاوديَريي نيَودةولَةتي لةسةر هةلَبذاردنةكان بةبيَ سثاردة و كةمكردنةوة لة سةروةري نيشتمانيي. لةسةر ثرؤذةي بونيادناني دةولَةت خاوةن مةقاميان وتي: " لةثرؤذةي بونيادناني دةولَةت و يةك نةتةوةيي عيَراقيدا، موجامةلةي كةس ناكةين، بةسمانة ململانييَ و شةرِةجنيَو و خويَنرِشتن و فرميَسك رِشتن و ئازارةكان، ثرؤذةي نيشتمانيي دةبيَتة ثيَوةر بؤ نزيكي و دووريمان لة هةموو لايةن و كةسايةتييةكان"، جةختيشي كردةوة لةسةر نزيكي بوونيان لةهيَزة ميانرِةوةكان و دةولَةت، لة ثرؤذةكاني ئاذاوة و دةسةلآت و قؤرغكاريي دوور دةكةوينةوة و ثرنسيثيشمان بريتيية لة طفتوطؤ لةطةلَ هةموواندا كرانةوةش بةرِووي هةموواندا، بةلآم بةبرِاوةيي بةلاي ثرؤذةي ميانرِةويي و دةولَةتدا دةشكيَينةوة، جةختي كردةوة لةبةشداريكردن لة هةلَبذاردني ئاييندةدا بةهيَز و ئيرادةي ثؤلآيينةوة بؤ طؤرِانكاريي، كة لة" لةجةماوةرةكةمان و رِؤلَةكاني ميللةتةكةمان برِياردان هةلَدةههيَنجين و ضارةسةري ثرؤذة نيشتمانييةكةمان دةبينين، هةروةها دةستمان بؤ سةرجةم كةسايةتيية نيشتمانيية ميانرِةوةكان و هيَزةكاني دةولَةت دريَذ دةكةين". رِووي دةمي كردة نةوةكاني حيكمة" لةبةرامبةر هيَرشي بةناثاكدانان و ناشيرينكردن و هةلَةشةييدا لاواز نةبن، تةنها ميللةتتان هةية و هيضي تر، بؤية لةوان بن بؤ ئةوان بن لة طؤرِةثانةكانياندا بن و خزمةتيان بكةن، هونةرمةنديَتي بكةن لة خزمةتكردني ميللةتةكةتاندا تةقةلاكانتان ثاشةكةت مةكةن" بانطهيَشتي خؤي نويَكردةوة بؤ طفتوطؤي طشتطير و مكورِ، ولآتاني ناوضةكة لةخؤ بطريَت، لةسةر ميَزيَكي خرِ كؤيانبكاتةوة هاوبةشيية ميَذوويي و جوغرافيي و ئاييني و رؤشنبيرييةكاني بةطةورةتر دانا لةهةر ناكؤكييةكي سياسي و قةيرانةكاني قؤناغي ئيَستا، لة ئيدارةي نويَي ئةمريكي رِاما كة لة تيَرِوانين و ثرؤذةكانيدا سةبارةت بة ثرسةكاني ناوضةكة جياواز بيَت، داواي بةثلةي طةرِانةوةي كرد بؤ رِيَكةوتننامةي ئةتؤمي و هةلَطرتني بةثةلةي سزاكان لةسةر ميللةتي ئيَراني داماو، ئةمةش دةبيَتة دةستثيَكي ثيَويست بؤ طيَرِانةوةي ئةمن و سةقامطيري بؤ ناوضةكة.\nخاوةن مةقام عةممار حةكيم لة بةغداد ثيَشوازي لة بالَويَزي سودان كرد\nخاوةن مةقام عةممار حةكيم لةطةلَ بالَويَزي توركي ثةيوةنديية دووقؤلَييةكاني تاوتويَكرد بةشيَوةيةك بةرذةوةندي و سةروةري هةردوولا بثايَزيَت\nخاوةن مةقام لةطةلَ بالَويَزي كؤيَتيي ديمةني سياسي و ثةيوةنديية دوو قؤلَييةكاني هةردوو ولآتيان تاووتويَكرد.\nخاوةن مةقام عةممار حةكيم بانطهيَشتي طةورةثياوان و ثياوماقولآني عةشايةر دةكات، هاني خةلَكي بدةن لةبةرشداريكردني هةلَبذاردنةكان، هةروةها لةمةترسييةكاني بةشدارينةكردن لة دةنطدان بةئاطاهيَنانةوةي دا.\nبةرِيَز عةممار حةكيم بانطهيَشت دةكات بؤ ئاشتةوايي حةقيقي نيَوان هيَزة سياسيي و هيَزة هةلَقولآوةكاني بزاوتي تشرين\nهاوثةيماني رِاطوزةر بؤ ثيَكهاتةكان... ئاسؤي ضارةسةرة بؤ قةيرانةكاني عيَراق\nبةرِيَز عةممار حةكيم ثيَشوازي لة ئةمينداري طشتي كؤمةلَطةي جيهاني ئةهلولبةيت (سلآوي خودايان لةسةر بيَت) كرد.\nلةضاوثيَكةوتنيَكيدا لةطةلَ ثاريَزطاري صةلاحةدين... بةريَز عةممار حةكيم داوادةكات طرنطي بة ثايتةختي شارستانيَتي ئيسلامي (شاري سامةرِرِا)بدريَت و هةروةها داواشيكرد خزمةتطوزاري بة شارؤضكة و ناوضةكاني تريش ثيَشكةش بكريَت.\nلةئةنجامي غافلَكوذكردني فةرمان.... بةرِيَز عةممار حةكيم ضاوثيَداخشانةوة بة ثلانة ئةمنييةكان و ثشتبةستن بة ئيستراتيجيةيتي نويَي خواست\nبةرِيَز عةممار حةكيم لةطةلَ باظلَ تالَةباني ثةرةسةندني ديمةني سياسي و هةلَبذاردني ثيَشوةختةيان تاووتويَ كرد.\nخاوةن مةقام عةممار حةكيم لة بةغداد ثيَشوازي لة بالَويَزي سود...\nخاوةن مةقام عةممار حةكيم لةطةلَ بالَويَزي توركي ثةيوةنديية د...\nخاوةن مةقام لةطةلَ بالَويَزي كؤيَتيي ديمةني سياسي و ثةيوةندي...\nخاوةن مةقام عةممار حةكيم بانطهيَشتي طةورةثياوان و ثياوماقولآ...\nبةرِيَز عةممار حةكيم بانطهيَشت دةكات بؤ ئاشتةوايي حةقيقي نيَ...\nهاوثةيماني رِاطوزةر بؤ ثيَكهاتةكان... ئاسؤي ضارةسةرة بؤ قةير...\nبةرِيَز عةممار حةكيم ثيَشوازي لة ئةمينداري طشتي كؤمةلَطةي جي...\nلةضاوثيَكةوتنيَكيدا لةطةلَ ثاريَزطاري صةلاحةدين... بةريَز عة...\nلةئةنجامي غافلَكوذكردني فةرمان.... بةرِيَز عةممار حةكيم ضاوث...\nبةرِيَز عةممار حةكيم لةطةلَ باظلَ تالَةباني ثةرةسةندني ديمةن...


کوردیپێدیا - 02-01-2020\n📅 02-01-2020 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nداگیرکەران لە دژی دانیشتووانی کۆبانێ بۆمبی فرفێسک رێژیان بەکار هێنا\n- پارێزەرانی عەبدوڵڵا ئۆجەلانعەبدوڵڵا ئۆجەلان، رێبەری پەکەکەپەکەکە بە مەبەستی سەردانی ئیمراڵی و ئەنجامدانی چاوپێکەوتن لەگەڵیدا، سەردانی داواکاری گشتی شاری بورسایان کرد.\n-بۆ داواکردنی ئازادکردنی ئیدریس سەلیم، پیشمەرگەی دێرین و ئەندامی تەڤگەری ئازادی کە زیاتر لە 7 مانگە لەلایەن ئاسایشی هەولێرهەولێرەوە دەستگیرکراوە، ئەمڕۆ، لەبەردەم نوێنەرایەتی نەتەوە یەکگرتووەکاننەتەوە یەکگرتووەکان گردبوونەوەیەک بەڕێوەچوو.\n- بە ئامانجی پشتیوانی لە بایکۆتی کاڵای تورکی، لە شاری سلێمانیسلێمانی فێستیڤاڵی بەرهەمە خۆماڵییەکان دەستیپێکرد، کە 16 رۆژ بەردەوام دەبێت.\n- کاروانێکی سەربازیی هاوبەشی روسی و تورکی لە دەوروبەری گوندی ئاشمێ کە دەکەوێتە رۆژئاوای شاری کۆبانێکۆبانێ، دەستی بە گەشتێکی سەربازی کرد. لە گوندی چارقلی-ی کۆبانی کە کاروانە هاوبەشەکە بەوێدا تێپەڕ بوو، لە لایەن گوندنشینانەوە رووبەرووی ناڕەزایەتی بووەو زرێپۆشەکانی سوپای تورک بەرباران کردان. لە گوندی خۆرخۆر کە بە دووری 17 کیلۆمەتر دەکەوێتە رۆژئاوای کۆبانی، داگیرکەران گازی فرمێسک رێژیان لە دژی خەڵکی مەدەنی بەکار هینا و هاوڵاتییانیش بە بەرد وڵامی داگیرکەرانیان دایەوە.\n- هاوڵاتییانی ناوچەی گرێ سپیگرێ سپی کە لە لایەن دەولەتی تورکەوە داگیر کراوە، بە مەبەستی دەرکردنی چەتەکان لەو شارە، چالاکییەکی شەرمەزارکردنیان ئەنجامدا.\n- پەرلەمانی تورکیا پرۆژەپێشنیازی ناردنی هێزی سەربازی بۆ لیبیا خستە دەنگدانەوە و بەزۆرینەی دەنگی پەرلەمانتاران پەسندکرا.\n#عەبدوڵڵا ئۆجەلان | #پەکەکە | #هەولێر | #نەتەوە یەکگرتووەکان | #سلێمانی | #کۆبانێ | #گرێ سپی |\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 02-01-2020\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 02-01-2020\n 📡 ماڵپەڕ | 🏳 کوردیی ناوەڕاست | ماڵپەری رووداو - 02-01-2020\n 📡 ماڵپەڕ | 🏳 کوردیی ناوەڕاست | ماڵپەری رۆژنیوز - 02-01-2020\n1. 👁 مەسعود بارزانی بەبۆنەی کۆچی دوایی ئەسعەد شێخولئیسلامینپەیامێکی سەرەخۆشی ئاراستەی بنەماڵەکەیان دەکات\n1. 👁 دیاردەی توند و تیژی دژ بە ژنان لە کۆمەڵگای کوردستان و ئێراندا\n👌 ئەم بابەتە لەلایەن: (زریان سەرچناری)ەوە لە: Dec 25 2019 1:52PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 2 2020 6:08PM باشترکراوە\n👁 ئەم بابەتە 14,882 جار بینراوە\n📷 فایلی وێنە 1.0.3 78 KB Jan 2 2020 5:07PM هاوڕێ باخەوان\n📷 فایلی وێنە 1.0.2 37 KB Jan 1 2020 2:15PM هاوڕێ باخەوان\n📷 فایلی وێنە 1.0.1 56 KB Dec 25 2019 12:23PM هاوڕێ باخەوان


وەزارەتی دارایی هەرێم: ئامادەی هەماهەنگین لەگەڵ پەرلەمان و دامەزراوەكانی چاودێری دارایی\nوتەبێژی وەزارەتی دارایی و ئابوری حكومەتی هەرێمی كوردستان ئامادەیی وەزارەتەكە دەردەبڕێت بۆ ئاشكراكردنی زانیاری و هەماهەنگی لەگەڵ پەرلەمانی كوردستان و دامەزراوەكانی چاودێری دارایی لە هەرێم. ئەوەش دەڵێت: "دەسپێكردنەوەی بەرزەمووچەی فەرمانبەران پێویستی بە رەزامەندی ئەنجومەنی وەزیرانە".\nئەحمەد عەبدورەحمان وتەبێژی وەزارەتی دارایی و ئابوری حكومەتی هەرێمی كوردستان بەرادیۆ نەوای راگەیاند، وەكو وەزارەتی دارایی ئامادەی هەموو هاوكارییەكین لەگەڵ پەرلەمانی كوردستان و دامەزراوەكانی چاودێری لە هەرێمی كوردستاندا، ئەوەی پەیوەستە بە ئامادەبوونی وەزارەتی دارایی لە كۆبوونەوەی لیژنەی دارایی و ئابوری پەرلەمانی كوردستان بانگهێشتنامەكە نەگەیشتبووە وەزارەتی دارایی.\nوتیشی: "ئێمە هەرچەندە لەسەرەتای كابینەكەداین و خەریكی ئامادەكردنی پلانی بودجەو چاكسازیكردن و ئیدارە دانێكی باشتری دۆخی دارایین لە هەرێمی كوردستان بەڵام لەگەڵ ئەوەش ئامادەین هەموو هەماهەنگییەك بكەین لەگەڵ پەرلەمانی كوردستان و لیژنەی دارایی و ئابوری پەرلەمان".\nسەبارەت بە پرسی بەرزكردنەوەی پلەی فەرمانبەران و دەسپێكردنەوەی بەرزە مووچە كە پێشتر لەسەر داواكاری كابینەی پێشووی ئەنجومەنی وەزیران راگیرابوو بەهۆی قەیرانی داراییەوە و لەئێستادا دەوترێت لەهەوڵی دەستپێكردنەوەدان، وتەبێژی وەزارەتی دارایی و ئابوری حكومەتی هەرێمی كوردستان رایگەیاند، ئەو پرسە پەیوەندی بە ئەنجومەنی وەزیرانەوە هەیەو لەلایەن ئەنجومەنی وەزیرانەوە وەڵامی دەدرێتەوە.\nپرۆژه‌ی بنیاتنانی تواناكان له سیسته‌می په‌روه‌رده په‌یڕه‌و ده‌كرێت


زێباری: ده‌ره‌نجامه‌كانی هه‌ڵبژاردن هه‌ڵبوه‌شێته‌وه ئاژاوه‌یه‌كی زۆری لێده‌كه‌وێته‌وه\nهۆشیار زێباری ئه‌ندامی مه‌كته‌بی سیاسی پارتی دیموكراتی كوردستان و وه‌زیری پێشووی دارایی عێراق\nهه‌ڵبژاردنی عێراق 2018 هۆشیار زێباری\nهۆشیار زێباری ئه‌ندامی مه‌كته‌بی سیاسی پارتی دیموكراتی كوردستان و وه‌زیری پێشووی دارایی عێراق هۆشداریی ده‌دات و ده‌ڵێت: "ئه‌گه‌ر ئه‌نجامه‌كانی هه‌ڵبژاردنی رۆژی 12/5/2018ـی ئه‌نجوومه‌نی نوێنه‌رانی عێراق هه‌ڵبوه‌شێنرێته‌وه "ئاژاوه‌یه‌كی زۆر" درووست ده‌بێت".\nزێباری له په‌یجی تایبه‌تی خۆی له تۆڕی كۆمه‌ڵایه‌تی فه‌یسبووكه‌وه نوسیوویه‌تی: "له‌لایه‌ن هه‌ندێك سیاسی و په‌رله‌مانتاری شكستخواردوو، هه‌وڵی مه‌ترسیدار هه‌یه بۆ ئه‌وه‌ی ده‌ره‌نجامی هه‌ڵبژاردنی 12/5/2018 هه‌ڵوه‌شێنرێته‌وه‌و و ئه‌وه‌ش ده‌ره‌نجامی كاره‌ساتباری بۆ ئاسایش و ئارامی عێراق لێده‌كه‌وێته‌وه".\nهۆشیار زێباری ده‌ڵێت: "پێویسته ئه‌و كه‌سانه رابگیرێن و رێگه نه‌درێت وڵات به‌ره‌و ئاژاوه‌یه‌كی زۆر ببه‌ن".\nقسه‌كانی زێباری هاوكاتی ئه‌و هه‌وڵانه‌یه كه ده‌یانه‌وێت له ئه‌نجوومه‌نی نوێنه‌رانی عێراقه‌وه كار بۆ هه‌ڵوه‌شاندنه‌وه‌ی ده‌ره‌نجامه‌كان یان ده‌ركردنی یاسایه‌ك بۆ سه‌رله‌نوێ ژماردنه‌وه‌ی ده‌نگان به ده‌ست بكه‌ن.\nله‌وباره‌یه‌وه نه‌هله ئه‌لهه‌بابی په‌رله‌مانتاری ده‌وڵه‌تی یاسا له ئه‌نجوومه‌نی نوێنه‌رانی عێراق ده‌ڵێت: "له‌م هه‌فته‌یه‌دا ئه‌نجوومه‌نی نوێنه‌رانی عێراق داده‌نیشێت و یاسایه‌كی ده‌ستووریی له‌باره‌ی پێشێلكارییه‌كانی هه‌ڵبژاردن ده‌رده‌كات".\nهه‌ر چه‌نده گوتوویه‌تی، ئێستا قورسه رێژه‌ی یاسایی بۆ ئه‌و دانیشتنه كۆبكرێته‌وه، چونكه ئه‌و قه‌وارانه‌ی سه‌ركه‌وتوون، رێگه ناده‌ن ئه‌ندامه‌كانیان بێنه ناو هۆڵی په‌رله‌مان و ده‌ترسن یاسایه‌ك ده‌ربكرێت و "ساخته‌كارییه‌كانیان" ئاشكرا بێت كاتێك به ده‌ست ده‌نگه‌كان ده‌ژمێردێنه‌وه.


لە ساڵیادی كەوتنی تەلەعفەردا: "بێسەروشوێنەكانمان بۆ بدۆزنەوە"\nكەركوك/ 2ی شوباتی 2021/ گردبونەوەی ژمارەیەك لە چالاكوانان و رێكخراوەكانی ژنانی توركمان تیایدا داوای چارەنوسی رفێنراوەكانیان كرد فۆتۆ: كەركوك ناو\nخەڵكی قەزای تەلەعفەر لە پارێزگای نەینەوا لە هەشت ساڵەی كەوتنی قەزاكەیاندا، داوادەكەن چارەنوسی سەدان توركمانی بێسەروشوێن لە نێویاندا منداڵ و ژن ئاشكرابكرێت، بۆ ئەوەش روی دەمیان دەكەنە حكومەتی عیراق و رێكخراوە نێودەوڵەتییەكان.\nئەو داواكارییە لە 16ی حوزەیران، لە گردبونەوەیەكیاندا هات لە هەشت ساڵەی هێرشی چەكدارانی داعش بۆ سەر قەزاكەیان. گردبونەوەكەیان لەناو خێمەیەكدا لەناو تەلەعفەر بەڕێوەچوو و ناویان نابوو ساتێك وەستان بۆ یادكردنەوە.\nچەكدارانی دەوڵەتی ئیسلامی لە عیراق و شام (داعش)، لە 16ی حوزەیرانی 2014 هێرشیانكردە سەر تەلەعفەر و عەشیرەتەكانی ناوچەكە شانبەشانی هێزە ئەمنییەكان 10 رۆژ توانیان بەرگری بكەن لە پێشڕەوی داعش، بەڵام لە 26ی هەمان مانگ قەزاكە كەوت، دوای ئەوەی چەكی پێویست و هاوكاریی ئەوتۆیان پێنەگەیشت و پەیوەندیان لەگەڵ سوپادا پچڕا. داعش لەوكاتەدا لەپاڵ نەینەوا پێشڕەوی بۆ چەند پارێزگایەكی تر كردبوو، لەوانە كەركوك، سەڵاحەدین و دیالە و ئەنبار.\nفەیسەڵ مەحمود، یەکێک لە رێکخەرانی ئەو یادەوەرییە، بە (كەركوك ناو)ی وت "یادكردنەوەكە بۆ ئەوەیە داوا لە دەزگاکانی حکومەت و رێکخراوە نێودەوڵەتییەکان بكەین كە كاری جدیی بكەن بۆ ئاشکراکردنی چارەنوسی سەدان تورکمانی بێسەروشوێنکراوی خەڵکی تەلەعفەر، کە دوای کۆنترۆڵکردنی قەزاكە لەلایەن داعشەوە رفێنران و بێسەروشوێن بون".\nیادكردنەوەكە بۆ ئەوەیە داوا لە دەزگاکانی حکومەت و رێکخراوە نێودەوڵەتییەکان بكەین كە كاری جدیی بكەن بۆ ئاشکراکردنی چارەنوسی سەدان تورکمانی بێسەروشوێنکراو\nبەپێی ئاماری تۆماركراوی چالاکوانانی ناوخۆیی و رێکخراوەکانی کۆمەڵگەی مەدەنی لە تەلەعفەر، لەكۆی هەزار و 300 كەسی رفێنرا و لە سەردەمی دەسەڵاتدارێتی داعشدا لە نێویاندا سەدان ژن و منداڵ، تەنیا 48 كەسیان ئازادكراون، لە نێویاندا 23 لە رەگەزی مێ و 25 كەس لە رەگەزی نێر.\nلە نێو ئەو 23 كچ و ژنەی کەرزگاریان بووە، "دانیانبەوەداناوە كە توشی دەستدرێژی سێكسی و لەباربردنی منداڵ بونەتەوە لەلایەن چەكدارانی ئەو رێكخراوەوە".\nلە شوباتی 2021، ئیستەبڕەق یەزار ئۆغڵۆ، لێپرسراوی رێکخراوە جەماوەرییەکانی بەرەی تورکمانی، ئاشكرای كرد كە لەو هەزار و 300 رفێنراوەی توركمان، 470 ژن، 700 پیاو و 130 منداڵن.\nنەینەوا/ 16ی حوزەیرانی 2022/ گردبونەوەی خەڵكی قەزای تەلەعفەر لە هەشت ساڵەی كەوتنی قەزاكەیاندا، دوای هێرشی چەكدارانی داعش، فۆتۆ: كەركوك ناو\nخەڵكی قەزای تەلەعفەر کە ژمارەی دانیشتوانەکەی زیاتر لە 524 هەزار كەس دەبێت، بەپێی خەمڵاندنی وەزارەتی پلاندانانی عیراق بۆ ساڵی 2019، پشكی شێریان لەو تاوانانە بەركەوت كە لەلایەن چەكدارانی داعشەوە بۆ سەر پێكهاتە ئایینی و نەتەوەییە جیاوازەكان گیرایەبەر.\nناوەندی تەلەعفەر كە بەدوری 69كم دەكەوێتە باكوری خۆرئاوای موسڵ لە پارێزگای نەینەوا، دانیشتووانەكەی بە نزیكەی 220 هەزار كەس دەخەمڵێنرێت و هەمویان توركمانن، بەڵام لە ناحیە و گوندەكانی قەزاكەدا عەرەب و كورد نیشتەجێن.\nقاسم محەمەد شەریف، سەرۆكی شارەوانی تەلەعفەر، دەڵێت "روخانی تەلەعفەر پیلانێكی پیس بوو بە سەركردایەتی هێزە تیرۆرستییەكان و ئایدۆلۆژیای توندڕەو، لەگەڵ هەندێك لایەنی سیاسی، كە لە ئەنجامدا قێزەونترین تاوانی دژ بە مرۆڤایەتی لێكەوتەوە". زیاتر وتی "خەڵکی بێتاوان کوژران، ژنان کراون بە کۆیلە، دەستدرێژییان کراوەتەسەر. تەنانەت منداڵان، شوێنی پەرستش و شوێنەوارەكانیش كرانە ئامانج".\nهێرشەكە بووەهۆی ئاوارەبونی زۆرینەی خەڵكی قەزاكە، ئەوانەیشی مانەوە بەر هێرش و رفاندنی چەكدارانی داعش كەوتن.\nقەزاكە لە ئابی 2017ەوە لەژێر دەستی داعش دەرهێنرایەوە و لە ئێستادا، نزیكەی لەسەدا 60ی خەڵكەكەی گەڕاونەتەوە زێدی خۆیان. بەشێكی زۆریان لە پارێزگاكانی باشور و ناوەڕاستی عیراق بڵاوبونەتەوە، بەتایبەت لە نەجەف، كەربەلا و بابل، جگە لە هەرێمی کوردستان و کەرکوک. هەروەها بەشێكیان كۆچیان بۆ دەرەوەی وڵات كردووە، لەوانەش توركیا.\nشێخ هاشم عەنتەر، پیاوێکی ئایینییە لە قەزاكە، دەڵێت "سەرەڕای هەوڵەکانی رێكخراوی قاعیدە لە ساڵی 2005 تا 2014 بۆ روخاندنی تەلەعفەر، بەڵام بەهۆی یەکگرتوی خێڵەکانەوە نەیتوانی قەزاكە بە ئامانج بكات، سەرەڕایی رۆڵی لاوازی حكومەت لەوكاتەدا".\n"ئەگەر پیلانی هەندێک لە ناوەوە و دەرەوە نەبوایە، داعش نەیدەتوانی تەلەعفەر کۆنترۆڵ بکات". شێخ هاشم وایوت، بەبێ ئەوەی ناوی هیچ لایەنێك بهێنێت.\nئەگەر پیلانی هەندێک لە ناوەوە و دەرەوە نەبوایە، داعش نەیدەتوانی تەلەعفەر کۆنترۆڵ بکات\nنەتەوە یەكگرتوەكان بۆ یەكەمجار لە 3ی ئابی 2016، لەڕێی بەیاننامەیەكی زەینەب بانكورا، نوێنەری تایبەتی سكرتێری گشتی رێكخراوەكە بۆ كاروباری توندوتیژی سێكسی دژی ژنان، ئاماژەی دا بە "هەبونی رفێندراو لە توركمانی شیعە مەزهەب كە روبەڕوی توندوتیژی سێكسی بونه‌ته‌وه لەسەر دەستی چەكدارانی داعش."\nلە ئاستی ناوخۆییشدا، دوای تێپەڕبونی پێنج ساڵ بەسەر پرۆسەی رفاندنیاندا، بەدیاریكراوی لە 17ی ئابی 2019، پێكهاتەی توركمان بۆ یەكەمجار لەبەردەم كەناڵەكانی راگەیاندن دانیان نا بەهەبونی حاڵەتی رفاندنی ژنان و كچانی توركمان لەلایەن داعشەوە و ئاماژەیان بەوەدا، كە دوچاری دەستدرێژی سێكسی بونەتەوە.\nئەوكات ئەرشەد ساڵحی، سه‌رۆكی ئەوكاتی به‌ره‌ی توركمانیی – بەهێزترین بەرەی توركمانییە لە عیراق-، له كۆنگره‌یه‌كی رۆژنامەوانیدا وتی "ژن و منداڵانی توركمانەكانیش دەستی تاوانی داعشیان پێگەیشت لە قەزای تەلعەفەر و ناحیەی بەشیر و كارەساتی گەورەیان بەسەردا هات، به‌ڵام کلتورى عەشایرى خۆمان رێگەى پێنەداین باس لەو تاوانانە بکەین لەكاتی خۆیدا".\nیادكردنەوەی هەشت ساڵەی كۆنترۆڵكردنی قەزاكە لە 16ی حوزەیران، بەگشتی ئامانج لێی داواكردن بوو بۆ گەڕان بەدوای چارەنوسی رفێنراوەكانیان، بە زندویی بێت یان مردویی. بەڵام لەگەڵئەوەشدا داواكاربون ئاوڕی جدیی لە تەلەعفەر و ئەو ناوچانە بدرێتەوە كە بەر هێرش و پەلاماری داعش كەوتون و روبەڕوی وێرانكاریی بونەتەوە.\nژنانی توركمان؛ داوای چارەنوسی هەزار و 300 رفێنراویان دەكەن


شیعەکان لە بارزانی بەگومانن |\nHome ڕاپۆرت شیعەکان لە بارزانی بەگومانن\nڕێککەوتن لەگەڵیاندا دڵنیای نەکردوونەتەوە\nپێ ناچێت سەردانەکەی ئەم دواییەی مەسعود بارزانی سەرۆکی پارتی دیموکراتی کوردستان بۆ بەغدا توانیبێتی هەموو هێزە شیعەکان قایل بکات بەوەی پەڕەی ڕیفراندۆم و کێشەکانی ڕابردوو دابخەن، ئەوان هێشتا بە گومانەوە لە دەستپێشخەری و هەوڵەکانی بۆ نزیکبوونەوە دەڕوانن.\nسەردانەکەی بارزانی لە سەرەتاوە بووە جێگەی سەرسووڕمانی بەشێک لەو هێزە شیعانەی پێشتر بە هۆی پرسی ڕیفراندۆمەوە ناکۆک بوون لەگەڵ هەرێم، کە پێیان وا بوو بارزانی کاری بۆ جیاکردنەوەی هەرێمی کردووە.\nسەردانی بارزانی بۆ گەڕەکی حەنانەی شاری نەجەف بۆ لای موقتەدا سەدر سەرۆکی هاوپەیمانیی سائیروون پێ دەچێت تەنیا ڕووپۆشکردنی ئامانجی سەرەکیی سەردانەکە بووبێت کە لە بنەڕەتدا ڕێککەوتن بووە لەگەڵ بەشێک لە هێزە شیعەکان بەبێ ئاگاداری ئەوانی تر.\nئەوەش لە کاتێکدا بوو کە سەدر لە ململانێیەکی تونددا بوو لەگەڵ هەریەک لە هادی عامری سەرۆکی هاوپەیمانیی فەتج و نووری مالیکی سەرۆکی هاوپەیمانیی دەوڵەتی یاسا لەسەر زۆرێک لە پرسەکان کە بارزانی بەر لە سەدر لەگەڵ ئەوان کۆ بووەوە.\nجاسم بەیاتی ئەندامی خولی پێشووی پەرلەمانی عێراق بە «ئاژانس»ی وت: «مەترسی هەیە لەو ڕێککەوتنانەی کە مەسعود بارزانی لەگەڵ عادل عەبدولمەهدی سەرۆکوەزیران و بەشێک لە حزبە شیعەکان ئەنجامی داوە، لەوانە پڕکردنەوەی وەزارەتە بەتاڵەکانی حکومەتی عێراقی لە بەرانبەر چاوخشاندنەوەی بە بارودۆخی کەرکوک و هەناردەی نەوتدا».\nوتیشی: «هێشتا بارزانی ویستی دابەشکردنی عێراقی ماوە و جێگەی متمانە نییە و هێشتا پاشەکشێی لەسەر پرسی جیاکردنەوەی هەرێم نەکردووە، ئەوە جگە لەوەی بەشێک لە هێزە شیعەکان زۆر ئاسانە دەستکەوتیان لێ بە دەست بێت».\nهاوکێشەکە تەواو پێچەوانەی پێشبینییەکانی ڕابردووە، کە بارزانی و هێزە شیعەکان لە شەڕێکی تونددا بوون، بەڵام پێ دەچێت بەرژەوەندییە هاوبەشەکانیان ئەو دوو لایەنە ناکۆکەی یەک خستبێت و بە نەمانی بەرژەوەندییەکان ڕێککەوتنەکەش نەمێنێت.\nبەڵام هێشتا هەستی بێمتمانەیی لە نێوان بارزانی و هێزە شیعەکاندا هەیە کە بە هەستیارییەوە مامەڵە لەگەڵ یەکتردا دەکەن.\nمحەمەد سەهیوود سەرکردە لە هاوپەیمانیی بینا جەخت لەوە دەکاتەوە، کە پێویستە بەڵێننامەی ئیمزاکراو بە بارزانی پڕ بکرێتەوە بۆ ئەوەی جارێکی تر دەست بۆ جیاکردنەوەی هەرێم نەبات و دۆخەکە ئاوەژوو نەکاتەوە، چونکە بارزانی ویستێکی جیابوونەوەی هەیە کە پێ ناچێت دەستبەرداری بێت و دەبێت هێزە شیعەکان بە هەستیارییەوە مامەڵە لەگەڵ ئەوەدا بکەن».\nوتیشی: «حکومەتەکانی ڕابردوو ئەزموونی ڕێککەوتنی لەگەڵ حکومەتی هەرێمی کوردستانیان هەبووە، کە هەموویان بە شێوەیەکی دۆستانە دەستیان پێ کردووە و بە ناکۆکی کۆتاییان هاتووە و خاڵەکانی ئەو ڕێککەوتنانە جێبەجێ نەکراون، ئەوەش بە هۆی پاشگەزبوونەوەی بارزانی لەو ڕێککەوتنانە».\nئەو سەردانەی بارزانی لە پاش ئەوە هات کە پارتی دیموکراتی کوردستان ڕکابەریی بەدەستهێنانی پۆستی سەرۆککۆماری لە بەغدا بە یەکێتیی دۆڕاند، کە ئەوەش بەڵگە بوو بۆ ئەوەی کە بەشێک لە هێزە شیعەکان متمانەیان بە پارتی نییە و سەرەڕای ڕێککەوتنی سەرکردەکانیان پەرلەمانتارەکانیان دەنگیان بە پاڵێوراوەکەیان نەدا.\nمحەمەدد زەیدی لێکۆڵەری سیاسیی عێراقی پێی وایە عادل عەبدولمەهدی چەند دەستکەوتێکی خستووەتە بەردەم بارزانی، تا بیکاتە هاوپەیمانیی خۆی، کە بە هۆیەوە هەرێمیش قایل بوو نەوتی کەرکوک لە ڕێگەی بۆرییە نەوتییەکانەوە هەناردەی تورکیا بکڕێت بەبێ ئەوەی کورد هیچ مەرجێکی هەبێت.\nوتیشی: «بارزانی هەوڵی ئەوە دەدات کە لە ڕێگەی نزیکبوونەوە لە هێزە شیعەکانەوە کێشە ناوخۆییەکانی هەرێم بشارێتەوە یان لە قەیرانە ناوخۆییەکانی دەرباز بێت و پێ دەچێت بۆ ئەوەش بارزانی هەڵوێستی نەرمی عادل عەبدولمەهدی قۆستبێتەوە بەرانبەر بە کورد».


رەزا شـوان: بەردێکی گەورە لە ناوەڕاستی رێگادا. – WTARIKURD\nرەزا شـوان: بەردێکی گەورە لە ناوەڕاستی رێگادا.\nیەکەمیـن جـار جووتیـارێک هـات، گـالـێسکەیـەکی پـڕ لـە گەنـمی پێـبوو، دەیبـرد لـە ئاشـدا”ئاسـیاودا” بیهـاڕێـت و بیکـات بـە ئـارد.\nجووتیارەکە:”باشە! ئەو خەڵکییەی کە بە ئێرەدا رۆیشتوون و ئەم بەردەیـان بینیوون، بۆ لایان نەداوە؟ دەک تەمەندرێـژ نەبن، ئەمە تەمـەڵی و گوێ پێـنەدانە” گالـێسکەکەی بە لای راستی بەردەکەدا سووڕانـدەوە، رێی گرتەبەر و رۆیشت و دوورکەوتەوە، هەر دەیبۆڵان و سکاڵای دەکرد و لۆمەی خەڵکی دەکرد. تومەتباری دەکردن کە هیچـیان تیا بەسەر نیـیە. بێ ئـەوەی کە خـۆشی دەسـت بە بەردەکـەوە بـدا و هـەوڵبـدا کـە لەسـەر رێگـاکەدا لایبەرێـت.\nدوای کەمێکی تر، سەربازێکی لاو هات، کە بە درێـژایی رێگاکەدا گۆرانی دەوت. سروە بایـەکی فـێنک پەڕەکانی سەر کڵاوەکەی دەلەرانـدەوە، شمشێرێکی بریقـەداریش بە لای چەپیـەوە بوو. بیری لەوە دەکردەوە، کە لە جەنگـدا، چی ئـازایەتی و دلـێرییەکی بێوێنە دەنوێنـێت. سەربـازەکە بەردەکـەی نەبیـنی، پـێی لـێی هەڵـکەوت، بـە لایـەکی رێگـاکەدا کەوت. هەستایەوە و خـۆڵی سەر جلەکانی تەکانـد و شمشێرەکەی هەڵگرتەوە. زۆر لەو خەڵکـییە تـووڕەبـوو، کە ئەم بـەردە گەورەیـەیان لەسەر ئەم رێگـایـەدا بینیوە و لایـان نەبـرووە. بـە تەمـەڵ و تـەوەزەل نـاوی بـردن. سەربـازەکە رۆیشـت و دوورکـەوتـەوە، بێ ئەوەی کە بیـر لەوە بکاتـەوە، کە پـاڵ بە بەردەکـەوە بنێ و هەوڵبـدات لای بەرێـت.\nبە درێژایی ئەو رۆژە زۆر کەس بەو رێگایەدا، بە لای بەردەکەدا رۆیشتن، سکاڵایان لە شا و لە خەڵکی دەکرد کە دەبینن ئەم بەردە گەورەیە لە ناوەڕاستی ئەم رێگایە دایە، بۆ ئەو خەڵکە تەمەڵە لایان نەبردووە. بێ ئەوەی خۆشیان هیچ هەوڵێک بۆ لابرنی بـدەن.\nلە دواییدا، لە دوای رۆژ ئاوابـوون، ئێوارە تاریک بوو. “جـوان” ی کچی مام شاسوار، کە کچێکی ئازا و ژیربوو، لە بەیانییەوە تا ئێوارە لە کارگەیەکدا کاری دەکرد. ئێوارە لە گەڕانەویـدا بۆ ماڵەوە. بـەردە گـەورەکەی بیـنی، گـەرچی زۆریـش مانـدوو بـوو. لەبـەر خۆیەوە وتی:”وا تاریکی داهـات، لەوانەیە کەسێک بەم رێگـایەدا بـڕوات و ئەم بـەردە نەبینێت و پێی لێهـەڵبکەوێت و ئازارێکی زۆری پێبگات. پاڵی پێـوە دەنێم و لە رێگاکەدا دووری دەخـەمـەوە” زۆر زەحمـەت بـوو کـە بتـوانێـت بەردەکـە بجـووڵێنـێت. جـوان بە هەموو هـێزو و تیـن و توانـایەکییەوە، بەردەکـەی جولانـد و پاڵی پێوەنـا.. چەنـد تلـێکی پێـیدا، وازی لـێـنەهـێنا تـا بە تـەواوی لەسـەر رێگـاکە لایبـرد و دووری خســتـەوە.\nجـوان واقـی وڕمـا، کە بیـنی لە چاڵـێکی شوێـنی ژێـر بەردەکـەدا، سەنـووقـێک هـەبوو. سەنووقـەکەی هەڵگـرت.. قـورسبـوو چونـکە پـڕبـوو لە شـتـێک. لەسەر سەنـووقـەکە نووسرابوو:”ئەم سەنووقـە بۆ ئەو کەسەیە، کە ئەم بەردە گەورەیەی لەسەر رێگاکەدا لابـرد” جـوان سەنووقـەکەی کـردەوە، بینی پـڕە لە زێـڕ. زۆر بە دڵخـۆشی و شادییەوە گەڕایـەوە بـۆ ماڵـەوە.\nلەم کاتەدا شا گەیشتە شوێنی بەردەکـە، وتی:”هـاوڕێکانـم، گەلێ جـار کـۆسپ و کـێشە دێنە رێمان، بە دەنگێکی بەرز سکاڵا دەکەین و دەبـۆڵێنین. گەر بمانەوێت خۆمان لێیان لادەدەین، یان دەتوانین لایان بەرین و بزانین چین. بێ هیوایی”بووە بە نرخی تەمەڵی”\nشا جڵـەوی ئەسپەکەی گـرت و سواربـوو، وتی:”ئێـوارەتـان بـاش” و بەجـێیهـێشتـن.\n(*) ئەمە چـیرۆکێکی فـۆلکـلۆرییە، بە کەمێک دەستکارییەوە، لە زمانی ئینگـلیزییەوە وەرمگـێراوە بۆ کـوردی. چـیرۆکـێکی مەبەسـتـدارە و چەنـد پەنـدێکی لە پشـتەوەیـە.\nهەواڵی کتێبێکی نوێ، کتێبی “نهێنییەک لەنێوەڕاستی ڕووبارێکدا ” چاپ و بڵاوکرایەوە.\nڕه‌سوڵ بۆسكێنی: سوتاندنی باره‌گا و ئاڵا مایه‌ی ڕقێكی قوڵه.


✌ Musa Ebdilxanim (Quwetlî Hesekê) شەهیەل\n📅 زمان اضافه کردن Apr 4 2018 9:37AM\n👁 اێ بەخشە 2,016 گل سئرکریائە(دێینە)\nKod Adı: Quwetlî Hesekê Adı Soyadı: Musa Ebdilxan [ فرەتر(ویشتر)... 👁] ✖ ✖ 0 1 ✔ 92% ✍ م.ب. 4-4-2018 9:37:20\n📷 بەهۆی بۆردوومانەکانی فڕۆکە جەنگییەکانی تورکیاوە، زیانێکی زۆر بەر مەزارگەی شەهید گوڵان و شەهید سمکۆ سەرهەڵدان کەوتووە عەسگ و پِئ نۆیسە\n📅 زمان اضافه کردن Apr 2 2018 10:08PM\n01-04-2018 [ فرەتر(ویشتر)... 👁] ✖ ✖ 6 0 ✔ 82% ✍ هـ.ب. 2-4-2018 22:08:06\n📝 پەیامی پیرۆزبایی دەستەی سەربەخۆی مافی مرۆڤ بەبۆنەی هاتنەوەی جەژنی قیامەی حەزرەتی مەسیح سەلامی خوای لەسەر بێت و جەژنی ئەکیتۆ وەڵگەنۆمەل\n📅 زمان اضافه کردن Apr 1 2018 3:17PM\nپیرۆزبایی خۆمان ئاڕاستەی خوشک و برایانی مەسیحی (کل [ فرەتر(ویشتر)... 👁] ✖ ✖ ✖ 0 0 ✔ 93% ✍ هـ.ب. 1-4-2018 15:17:41\n📝 جەژنی قیامەت - پۆسکال، لە تەواوی جیهان و گەلی ئاسوری، سوریانی و کلدانی و هەموو پەیڕەوانی ئاینی مەسیحی پیرۆزبێت وەڵگەنۆمەل\n📅 زمان اضافه کردن Apr 1 2018 9:50AM\nله کاتێکدا کە گەلانی مێسۆپۆتامیا و گەلانی کوردستا [ فرەتر(ویشتر)... 👁] ✖ ✖ ✖ 0 1 ✔ 91% ✍ ن.ئـ. 1-4-2018 9:50:06\n📊 دەڤەردارێ شنگال: بۆ ئاڤەدانکرنا شنگال پێدڤی ب بودجەیەکێ تایبەتین آمار و گەپ آزمایی\n📅 زمان اضافه کردن Apr 1 2018 2:29PM\nدواڕۆژ، بورهان یەحیا دەڤەردارێ شنگال راگەهاند بڕی [ فرەتر(ویشتر)... 👁] ✖ ✖ 0 0 ✔ 99% ✍ هـ.ب. 1-4-2018 14:29:18\n📝 راگەیەنراوێک لە رۆژنامەی هاوڵاتی-یەوە وەڵگەنۆمەل\n📅 زمان اضافه کردن Apr 1 2018 4:08PM\n👁 اێ بەخشە 2,203 گل سئرکریائە(دێینە)\nدوای دوو ساڵ لە راگرتنی رۆژنامە و سایتی هاوڵاتی و [ فرەتر(ویشتر)... 👁] ✖ ✖ 0 0 ✔ 99% ✍ هـ.ب. 1-4-2018 16:08:33\n👫 عەلی مەحمودی کوڕی ڕەسووڵ زنی نۆیسە (ژیان ناۆمە)\n📅 زمان اضافه کردن Apr 9 2018 2:31PM\n👁 اێ بەخشە 2,009 گل سئرکریائە(دێینە)\nخەڵکی گوندی دربکەی شاری پیرانشار بە هۆی تەقینەوەی [ فرەتر(ویشتر)... 👁] ✖ ✖ 0 1 ✔ 88% ✍ هـ.ب. 9-4-2018 14:31:30\n📊 فرۆش و داهاتی نەوتی هەرێم لە مانگی 2018/3دا آمار و گەپ آزمایی\n📅 زمان اضافه کردن Apr 2 2018 10:45PM\nبەپێی ئامارەکانی سایتی (تانکەر تراکەرز) بڵاویکردوە [ فرەتر(ویشتر)... 👁] ✖ ✖ 0 1 ✔ 99% ✍ هـ.ب. 2-4-2018 22:45:11\n👫 مەلا کەریم شکور زنی نۆیسە (ژیان ناۆمە)\n📅 زمان اضافه کردن Apr 1 2018 10:06AM\n👁 اێ بەخشە 3,330 گل سئرکریائە(دێینە)\nبەرپرسی مەڵبەندی 16ی حەمرینی یەکێتیی نیشتمانیی کور [ فرەتر(ویشتر)... 👁] ✖ ✖ 0 1 ✔ 72% ✍ ن.ئـ. 1-4-2018 10:06:24


دۆگڵاس سیلیمان : پشتیوانی هەرێمێكی كوردستانی سەقامگیرو سەركەوتو وەك بەشێك لە دەوڵەتی عێراق دەكەین\nدۆگڵاس سیلیمان باڵیۆزی ئەمریكا لە عێراق، دوای ماڵئاواییكردنی لە عێراق لە نامەیەكدا كە بۆ عێراقییەكانی ناردووە دەڵێت:" خزمەتكردنم وەك باڵیۆزی ویلایەتە یەكگرتووەكانی ئەمەریكا لە عێراق لەماوەی دوو ساڵ و نیوی رابردوودا لە پێناو بەهێزكردنی پەیوەندیە ئابوری و ئاسایشی و فەرهەنگیەكانی نێوان هەردوو گەل جێگەی شانازیم بووە، ئاماژە بەوەشدەكات:" ویلایەتە یەكگرتووەكانی ئەمەریكاو پێگە دیپلۆماسیەكانمان لەهەریەك لە بەغداد و هەولێر بە پەرۆشی پشتیوانی یەكگرتوویی و سەروەری و دیموكراسی و خۆشگوزەرانی عێراق و هەروەها هەرێمێكی كوردستانی سەقامگیرو سەركەوتو وەك بەشێك لە دەوڵەتی عیِراق دەكەن".\nلە بەشێكی تری قسەكانیدا ئاشكرایدەكات:" لەسەر داوای حكومەتی عێراقی، زیاتر لە پێنج هەزار كەس لەهێزەكانی ئەمەریكا بەردەوام دەبن لە هاوشانیكردن لەگەڵ هێزە ئەمنیەكانی عێراقداو لە بنكەكانیاندا بۆ راوێژ و راهێنان و دابینكردنی پێویستی بۆیان بۆ دڵنیابوون لە تێكشكانی دوایی داعش و بۆ پاراستنی سنورەكانی عێراق".\nرونیشیدەكاتەوە:" هاوپەیمانان كە نوێنەرایەتی 74 وڵات و پێنج رێكخراوی نێودەوڵەتی دەكەن راهێنانیان بە زیاتر لە 190000 پۆلیس و سەربازی عێراقی كردووە".\nلەبارەی ئاوارەكانەوە دەڵێت:" لەڕێگەی هەوڵەكانی حكومەتی عێراق و ئەمەریكاو هاوشانە نێودەوڵەتیەكان زیاتر لە چوار ملیۆن ئاوارەی عێراقی گەڕاونەتەوە سەر ماڵەكانیان ".\nئاماژە بەوەشدەكات:" ئەو كەمینە نەژادی و ئاینیانەی كە داعش بە جینۆسایدكردن و پەلاماریدان دەستیان بە هەڵسانەوە كردووە.\nلەبارەی پەیوەندییە ئابورییەكانەوە، رایدەگەیەنێت:"پەیوەندیە ئابوریەكانمان گەشە دەكەن و ئێمە لێبڕاوانە كاردەكەین بۆ هاندانی بازرگانی و وەبەرهێنان لە نێوان عێراق و ئەمەریكا، مانگی رابردوو باڵیۆزخانە هاوكاری لەگەڵ حكومەتی عێراق و ژووری بازرگانی ئەمەریكیدا كرد بۆ هێنانی پەنجا كۆمپانیای ئەمەریكی بۆ عێراق بۆ دەرگاكردنەوە بۆ كاری هاوبەشی بازرگانی و وەبەرهێنان.\nنەشیشاردەوە:" عێراق رووبەڕووی ئاڵنگاری گەورە دەبێتەوە، لەساڵی 2025 ەوە ساڵانە یەك ملیۆن گەنج دێنە ناوبازاڕی كارەوە، بەڵام حكومەت چیتر لەتوانایدا نابێت هەلی كاریان بۆ دابین بكات ".\nلە بەشێكی تری نامەكەیدا ئاشكرایدەكات:" باڵە سەربازیەكانی دەرەوەی دەسەڵاتی حكومەت چەندین ناوچەی وڵاتیان لەژیر دەستدایە كە بووەتە هۆی ترس و ساردكردنەوەی زۆرێك لەئاوارەكان بۆ ئەوەی بگەڕێنەوە ماڵەكانیان، داعش ئێستاش بەردەوامە لە بڵاوكردنەوەی ترس لە ناوعێراقیەكان لەڕێی پەلاماری تیرۆرستیەوە".\nپێشیوایە :"گەندەڵی و نادڵنیایی، بازرگانان و خاوەنكارانی عێراق خاو دەكاتەوە و رێگرە لەبەردەمیان بۆ پەرەپێدانی بازرگانی و دروستكردنی هەلی كاری تازە".\n 903 جار بینراوه\n2/9/2019 3:54:23 PM


ڕێکخراوە نێودەوڵەتییەکان داوای ئازاکردنی دوو زیندانیکراو لە ڕۆحانی دەکەن - RojNews\nڕێکخراوە نێودەوڵەتییەکان داوای ئازاکردنی دوو زیندانیکراو لە ڕۆحانی دەکەن\nیەکێتی نێودەوڵەتیی ئینداستریال، بە نووسینی نامەیەکی کراوە بۆ حەسەن ڕۆحانیی سەرۆک کۆماری ڕژێمی ئێران، داوای ئازادکردنی مەحمود ساڵحی و ڕەزا شەهابی-یان کرد، هەروەها پێنج سەندیکای کرێکاریی فەرەنساش، هەمان داوایان ئاراستەی عەلی خامنەیی، ڕێبەری ڕژێمی ئێران کرد.\nڕێکخراوی نێودەوڵەتیی ئینداستریال، بە بڵاوکردنەوەی نامەیەک، نیگەرانی دەربڕیوە سەبارەت بە دۆخی چالاکوانانی چەپی ئێرانی و بەتایبەتی ڕەزا شەهابی، چالاکوانی چەپی ئێرانی و مەحمود ساڵحی، چالاکوانی کرێکاریی کورد.\nئەو نامەیە، کە بە واژۆی سکرتێری گشتیی ڕێکخراوی ئینداستریالەوە بڵاوکراوەتەوە، تیایدا ئاماژە بەوە کراوە: تەنیا ٣٠٪ی دڵی مەحمود ساڵحی کاردەکات و ئەگەر هەر وا لە زینداندا ڕابگیرێت، ژیانی دەکەوێتە مەترسی جدییەوە.\nلە بەردەوامی نامەکەدا، هەڵسوکەوتی حکومەتی ئێران لەگەڵ مەحمود ساڵحی و ڕەزا شەهابی، بە نامرۆییانە ناوزەدکراوە، داواکراوە کە بە زووترین کات ئازاد بکرێن لە زیندان.\nهەروەها، پێنج سەندیکای کرێکاریی فەرەنساش، نامەیەکیان بۆ عەلی خامنەیی، ڕێبەری ڕژێمی ئێران نووسیوە و ڕایانگەیاندووە، کە مەحمود ساڵحی پاش دەستگیرکردنی، تووشی جەڵدە دڵ بووە و گورچیلەشی بەردی هەیە و پێویستی بەردەوامی بە چاودێری پزیشکی هەیە، بەو دۆخەیەوە پێویستە بە زووترین کات بگوازرێتەوە بۆ نەخۆشخانەی دەرەوەی زیندان.


لە هەرێم تائێستا ١٩٠ تووشبووی کۆرۆنا چاکبووەتەوە و تەنها ١٣٦ ماون چاکبنەوە – کوردی – RojNews.News\nلە هەرێم تائێستا ١٩٠ تووشبووی کۆرۆنا چاکبووەتەوە و تەنها ١٣٦ ماون چاکبنەوە\n17/04/2020 - 11:18:10 pm\nدووشەممە, 13 أبر 2020 – 21:36 ڕۆژنیوز – ناوەندی هەواڵەکان\nوەزارەتی تەندروستی هەرێمی کوردستان نوێترین ڕاگەیەندراوی لەبارەی کۆرۆناوە بلاوکردەوە.\nبەپێی ڕاگەیەندراوەکە کۆی گشتی تووشبووان بە ڤایرۆسی کۆرۆنای نوێ COVID-19 لە هەرێمی کوردستان گەیشتە (٣٣٠) تووشبوو، لەنێویاندا (٤) مردن هەیە و (١٩٠) نەخۆش چاکبووەتەوە، بەو پێیەش لە ئێێستادا تەنها ١٣٦ تووشبووی کۆرۆنا لەهەرێم ماون و ئەوانەش هەموویان لەژێر چاودێری پزیشکیدان.\nسەبارەت بە نەخۆشی ڤایرۆسی کۆرۆنای نوێ COVID-19 لە هەرێمی کوردستان، ڕێکارەکان بەردەوامن بەمشێوەیە:\nژمارەی هاووڵاتیان لە کەڕەنتینەکان (٧٢١٦) هاووڵاتی بوون لە (٣٠) شوێنی جیاواز، لەئێستادا تەنها (١٠٧٤) هاوڵاتی لە کەرەنتین ماونەتەوە (٣٩٤) لە هەولێر، (٣٦) لە سلێمانی، (٦٢٠) لە دهۆك، (٦) لە گەرمیان، (١٨) لە ڕاپەرین، وە (٦١٤٢) هاوڵاتی لە کەرەنتین دەرچوون و گەڕاونەتەوە ناو خانەوادەکانیان دوای تەواو بوونی ماوەی دوو هەفتە لەگەڵ کەرەنتینکردنی ژمارەیەکی تری کەرەنتین کراو لە ٢٤ کاتژمێری ڕابردوو کە کۆی گشتی بریتی بوو لە (٢٨٤) هاوڵاتی.\nلەماوەی ٢٤ کاتژمێری ڕابردوو (١٧٩٢) پشکنینئەنجامدراوە، (٩٨٩) هەولێر، (٤٩٧) سلێمانی، (٣٠٦) دهۆك.\nدەرەنجام هیچ تووشبووی نوێ لە هەرێمی کۆردستان تۆمارنەکراوە.\nکۆی گشتی تووشبووان بە ڤایرۆسی کۆرۆنای نوێ COVID-19 لە هەرێمی کوردستان گەیشتە (٣٣٠) تووشبوو، لەنێویاندا (٤) مردن هەیە و (١٩٠) نەخۆش چاکبووەتەوە، ئەوانی دیکە هەموویان لەژێر چاودێری پزیشکی دان.\n٢٢ تووشبووی دیکەی کۆرۆنا لە هەولێر چاکبوونەوە\nدەربەندیخان تووشبوویەکی دیکەی کۆرۆنا ڕاگەیەندرا


هه‌ڤبه‌ستا وى بوو 9 سالان هاته نوو كرن\nسەرەتا › ئه‌ڤرۆ نيوز › هه‌ڤبه‌ستا وى بوو 9 سالان هاته نوو كرن\n2019/08/12 | 16:45\n(هەواڵ كوردستان)- ئه‌ڤرۆ نیوز: یانا ئه‌تله‌تیكو بلباو یا ئیسپانى ل سه‌ر مالپه‌رێ خوه یێ فه‌رمى راگه‌هاند ئه‌وان هه‌ڤبه‌ستا هێرشبه‌رێ خوه ئینیاكى ولیامز هه‌تا هاڤینا 2028 درێژكر و مه‌رجێ هه‌لوه‌شاندنا هه‌ڤبه‌ستا وى ژى كریه 135 ملیون یورۆ پشتى هه‌ردو لایه‌ن گه‌هشتى نه رێككه‌فتنێ ل سه‌ر درێژكرنا هه‌ڤبه‌ستا ئه‌وى بوو ماوێ 9 سالێن دى.\nولیامز یێ 25 سالى ل وه‌لاتێ ئیسپانیا ژ دایكبوویه و بابێ وى گانى یه و دایكا وى لێبیرى یه كو ده‌ستپێكا ژیانا خوه یا وه‌رزشى ل گه‌ل ئه‌كادمیا ئه‌تله‌تیكو بلباو ده‌ستپێكر بوو پاش بوو ماوه‌كێ كورت یارى ل یانا باسكوینا یا خۆلا پلا سێ یا ئیسپانیا كر و ل سالا 2015 ڤه‌گه‌ریانا یانا ئه‌تله‌تیكو بلباو و هه‌تا نوكه ل گه‌ل وێ یانێ یێ به‌رده‌وامه كو پشكدارى د 204 یاریان دا كریه ل گه‌ل وێ یانێ و شیایه 49 گولان توماربكه‌ت ب درێسێ بلباو.\nدرێژە له: ئه‌ڤرۆ نيوز ✓\nكوردستان | مووچه | گۆڕان | حكومەتی هەرێم | یەکێتی | هەولێر | داعش | هه‌ڵه‌بجه | دارایی | نرخی زێڕ | نرخی دۆلار | دهۆك | كه‌ركوك | كەشوهەوای ئەمڕۆ | پێشمەرگە | پارتی | موسڵ | زانكۆكان | تورکیا | خۆپیشاندان\nلە عەفرین 12 چەکداری نزیک لە تورکیا کوژران و برینداربون\nئه‌نجومه‌نی سیاسیی كۆمه‌ڵی ئیسلامی تاوتوێی بەستنی کۆنگرە دەکات\nمحەمەدی حاجی مەحمود: بەشەڕ دەرکراوین و بە دەست ماچ کردن ناچینەوە کەرکووک\nكۆسرەت ڕەسول بەشداری لە پرسەی دایكی هەڤاڵ شۆڕش ئیسماعیل كرد\nب ڤيديو.. سه‌ركه‌فتنا چێلسى ببينه\nبەڤیدیۆ.. مەقامێکی عەدنان کەریم لەنێو 120 نەتەوە هەڵدەبژێردرێت\nبەڤیدیۆ.. ستایلی جلوبەرگ لە وەرزی هاوین 2019-8-22\nبەوێنە.. سێیەمین فێستیڤاڵی تەموورە لە داڵاهۆی کرماشان بەڕێوە چوو\nهەواڵى كوردستان هەواڵى هه‌ولێر هەواڵى سلێمانی هەواڵى دهۆك\nCopyrights 2011- 2019 Kurdistan News Today. All rights reserved©\nسیاسەتی پاراستنی نهێنییەکان | پەیوەندی کردن | دەربارەی ئێمە | Sitemap


لە کاتێکدا خۆت ئامادە دەکەی بۆ دەستپێکردنی یامەر لە نێو دامەزراوەکەت، گرینگە کە پلانێکی بەهێز و ڕوون بوونی هەبێت کە هاریکاری بەکارهێنەران دەکات تێبگەن چۆن یامەر هاریکاری هەموان دەکات بۆ ئەوەی بەرهەمی زیاتریان هەبێت و پەیوەندیان لەگەڵ یەکدی بەهێزبێت. ئەمانە چەند بیرۆکەیەکن:\nئامانجی سەرەکیی یامەر\nدڵنیابەوە لە بوونی ئەم دوو ئامانجە لە هزردا لە کاتی دروستکردنی پلاندا\n· بەرزکردنەوەی ورەی فەرمانبەر\n· گۆڕینی بازرگانی (کار)\nدروستکردنی ڕاگەیاندنێکی ڕوون\nبۆ هاریکاریکردن بۆ نووسینی ڕاگەیاندنێکی ڕوون، ئەم سێ پرسیارەت لەبەرچاو بێت\n· بەها سەرەکییەکانی دامەزراوەکەت چین؟\n· چۆن یامەر هاریکاری دامەزراوەکەت دەکات؟\n· دەستپێشخەریە سەرەکیەکانی دامەزراوەکەت چین بۆ باجی ساڵ؟\nبڕیاردان لەسەر داهاتی کارەکەت\nدروستکردنی لیستی داهاتی کارەکەت کە بەکاریدەهێنی بۆ پێوانەکردنی سەرکەوتنەکانت لە تۆڕی یامەر، کە دەشێت ئەمانەش لەخۆ بگرێت:\n· بەڕێوەبردنی جێبەجێکار\n· دروستکردنی کۆمەڵە\n· چاودێری نوێکاری\nکۆکردنەوەی پشکدارە سەرەکییەکان\nدەبێت دڵنیابیت لەوەی کە کەسانی دروست کارت لەگەڵ دەکەن بۆ دەستپێکردنی تۆڕەکەت. بە پشت بەستن بە دامەزراوەکەت، ئەم پشکدارانە دەشێت ببنە بەڕێوەبەری پرۆژەکان، پسپۆری IT، یان سپۆنسەری تایبەت، ئەم تیمە هاریکار دەبێت بۆ بەدیهێنانی مەحاڵ، دروستکردنی ساتی شاد، وە پەیوەندیکردنی وردەکاری گرینگ لە ڕۆڵی دەرەوەدا.\nبنیاتنانی پلانی دەستپێکردن\nدەستپێکردنەکە دەشێت هاوئاهەنگ بێت لەگەڵ بڵاوکردنەوەی بەرهەمی نوێ یان ڕاگەیاندنی سەرۆکێکی تایبەت، هەرچۆنێک پلانەکەت جێ بەجێ دەکەی، ڕێکخستنی بۆنە سەرەکییەکان و پەیوەندییەکان هاریکار دەبێت بۆ سەرکەوتنی تۆڕەکەت.


كه قسه‌م له‌گه‌ڵ كردی دڵم پڕ بوو. گرێی گریانێك ڕێی قسه‌ی پێ گرتم و ده‌نگم له‌رزی ... كه ماڵئاوایمان كرد، هه‌ستێكی زۆر نامۆ ئازاری دام. ماوه‌یه‌كه دڵم زۆر ناسك بۆته‌وه !! تاقه‌تی هیچی نییه، دڵم لێم به به‌هانه‌یه ، گڕوو ده‌گرێ ... وه‌ك منداڵێكی لاساره و من ناتوانم ئارامی كه‌مه‌وه...\nڕۆژه‌كان ده‌ڵێی سێبه‌ری شوومیان كه‌وتۆته سه‌ر. ماندوویی له ته‌نیشتمه، شان به شانم دێت و ده‌ڕوات.\nخۆ گێژ كردنیش فایده‌ی نییه، چاو قووچاندن، ڕوو وه‌رگه‌ران، بیر له شتی تر، له هه‌زاران شتی تر كردنه‌وه\nهیچیان... هیچ شتێك سوودی نییه .... گرێیه‌كی قورسه و ڕێ به هه‌ناسه‌م ده‌گرێت .\nبه پشت ده‌ستم هه‌ر ته‌ڕایی سه‌ر گۆنام ده‌سرمه‌وه، هه‌ر\nده‌گه‌ڕێمه‌وه بۆ دواتر، هه‌ر خۆ به داوێنی ئه‌مرۆ هه‌ڵداوه‌سم ، هه‌ر ساته‌كان ده‌ڕازێنمه‌وه ، به‌یانی پڕ ده‌كه‌م له خه‌یاڵ، به‌ڵێنی و سۆز ....\nدیسانیش هه‌ر ده‌بێ به پشت ده‌ستم ته‌رایی گۆنام وشك كه‌مه‌وه ... هه‌ر ده‌بێ .....\nئه‌و ڕۆژانه سێبه‌ری شوومیان له سه‌ره ، ده‌ڵێی هاتوون بمێننه‌وه، ده‌ڵێی هاتوون بتتوێننه‌وه ... لاسارن...\nلاسارن وه‌ك دڵی من ... گڕووم پێ ده‌گرن ....\nهه‌ر چی به زۆری و نابه دڵی بێت ناخۆشه ! هه‌ر چی ناچارت بكات سه‌ر بۆ زۆرییه‌كان و نابه دڵییه‌كان دانوێنی ناخۆشه ! هه‌رچی ببت به كه‌ڵه‌بچه به ده‌وری ده‌ست و پێتا، هه‌ر چی بێت به داوێ له هه‌نگاوه‌كانت\nهاڵێ، هه‌ر چی ببێت به په‌رده پێش ڕوانینت پێ بگرێ، ناخۆشه ! كه‌سی وا هه‌ن هه‌ول ده‌ده‌ن به زۆره‌ملی هه‌ندێ شتت به سه‌ردا داسه‌پێنن ... هه‌ندێ شتت پێ بسه‌ڵمێنن. هه‌ندێ شتیش هه‌ن نازانی چون، یان بۆ یان كه‌ی پێت ده‌سه‌لمێندرێت ، تا وه‌خۆ بێیته‌وه له چنگیان ڕزگار بیت، خۆت ڕزگار بكه‌یت، ده‌بینی كار له كار ترازاوه ....\nجار نا ماندوویی دڵ و بیر، بێزاریت به سه‌را داده‌سه‌پێنێ. ته‌نیایی ، بیرێكت له لا زیندوو ده‌كاته‌وه.\nوه‌ك بیری مردن ... بیری خۆ كوشتن. ڕۆیشتن و نه‌گه‌رانه‌وه . پشت تێكردن له هه‌ر چی هه‌یه و ده‌بێت .\nله هه‌ر كه‌س هه‌یه و ده‌بێت . ده‌ست هه‌ڵگرتن له ژیان، هه‌ڵاتن له ژان ... ئه‌وه‌نده ماندووی ته‌نانه‌ت بۆت گرینگ نییه ئه‌گه مردن به‌ڕاستی كۆتایی به ژانه‌كان دێنێت یا سه‌ره‌تایه‌كی دووباره‌یه بۆ ده‌ستپێكردنێكی تازه ... بۆ جوره ژانێكی تر ....\nله‌وه‌تی هاتوومه‌ته ناو دنیای وێبڵاگه‌وه ، هه‌واڵی دوو مه‌رگم بیستووه. دوو د‌لی گه‌نج ... یه‌كیان مه‌رگ وه‌ك ڕه‌شه بایه‌كی له ناكاو هات و به بێ ڕه‌حمی نه‌مامی ژیانی شكانده‌وه، یه‌كیان خۆی په‌نجه‌ره‌كانی به‌رووی ڕه‌شه‌بای مه‌رگ كرده‌وه و ڕێی كۆچی گرته به‌ر ..... دوای\nمردنیان، ئه‌و دوو كه‌سه ناویان ده‌ر كرد.\nبینه‌ر و خوێنه‌ری نوسراوه‌كانیان گه‌یشته 1000 و بگره زۆرتریش . هه‌موو گریان، له سینگیان دا، ڕۆ ڕۆیان كرد ، تازیه‌یان گرت ... خه‌تی ڕه‌شیان كێشا به سه‌ر لاپه‌ره‌كه‌یان ... له پڕ هه‌موو وه ئاخوداخ كه‌وتن بۆ وڵام نه‌دانه‌وه‌كانیان به e-mail ، بۆ كه‌متر خه‌مییه‌كانییان ...\nئێستا بیر له مردن ناكه‌مه‌وه .. بیر له زیندۆكان ده‌كه‌مه‌وه كه چه‌ند گێژن ، چه‌ند كوێرن، كه‌ڕن .... ئێمه‌ی مرۆڤ تا هه‌ین قه‌دری یه‌ك نازانین ، یه‌كترین ئازار ده‌ده‌ین، هه‌ستی یه‌ك بریندار ده‌كه‌ین . یه‌ك ده‌گرێنین، درۆ به یه‌ك ده‌ڵێین، له كاتی ته‌نیایی و دڵته‌نگی پشتی یه‌ك به‌ر ده‌ده‌ین ....\nكه مه‌رگ هات ... كه ڕه‌شه بایه‌كی له‌ناكاو نه‌مامی ژینی شكاند ... تازه وه‌بیرمان دێته‌وه هــــــــــــــــــاوار، ده‌مانتوانی زۆرترمان ئاگا له یه‌كتر بێت ... زۆرتر له فریای دڵی یه‌ك بین ... مێهره‌بانتر بین ... له‌گه‌ڵ خۆمان، ئه‌وانی خۆشمان ده‌وێن، خۆشیان ده‌وێین ، ئه‌وانی پێویستییان پێمانه ...\nبۆ ڕاوه‌ده‌ستین تا دره‌نگ بێت ... بۆ چاوه‌ڕێ ده‌بین له كیسیان بده‌ین و دوای سینگیان بۆ بكووتین !! بۆ تا هه‌ین یه‌ك نابینین، هه‌ست به یه‌ك ناكه‌ین ، دوایش ...\nده‌ڵێ ئه‌گه زانیبام ده‌روات ... ئه‌گه‌ر زانیبام خه‌یاڵی ڕۆیشتنێكی بێ گه‌رانه‌وه‌ی له سه‌ر دا، پێم ده‌گووت كه چه‌نده‌م خۆشده‌ویست ، چه‌ند بووم ئازیز بوو ...\nئه‌ی تێناگه‌م ، هه‌ر ده‌بێ له مردنی یه‌كێ دڵنیا بین جا پێی بڵێین خۆشمان ده‌وێت؟ هه‌ر ده‌بێت مردن وه‌بیرمان بخاته‌وه هه‌لی پێكه‌وه بوون كورته با هه‌ر وا به فیرۆی نه‌ده‌ین ...؟\n-- ده‌ڵێ: " له سه‌رده‌مێكا كه مرۆڤ، مرۆڤی زاڵم ته‌نانه‌ت ڕوحم به كوێریش ناكات و گۆچانی له ده‌ست ده‌فڕێنێت، منی شه‌یدا، به داوای هاورێیه‌ك ده‌گه‌ڕێم...\nحـــــــــه‌ز ناكه‌م چیتر ته‌نیا بم ! سه‌یــــــره ؟ "\nYou need to keep finding yourself, a little more each day\nكتێبی خۆشه‌ویستی من به منداڵی " ماهی سیاه كوچولو" بوو . له‌و كتێبانه بوو كه ده‌یان جار خوێندوومه‌ته‌وه و ده‌توانم ده‌یان جاری تریش بیخوێنمه‌وه . ماسی ڕه‌شه‌كه بۆم ببوو به ئاوێنه‌یه‌ك خۆم و زۆر دۆست و ئاشنام تێدا ده‌دیته‌وه . ئاواتی بۆ دیتنه‌وه‌ی ده‌ریا، ڕۆیشتن ، گه‌ڕان و وه‌ده‌ست هێنانی وڵامی پرسیاره‌كانی .....\nدنیای ماسییه‌كان زۆر وه‌ك كۆمه‌ڵگای خۆمان ده‌چوو. جیاواز بوون تاوان بوو. وه‌ك " ئه‌وان" نه‌چوون، به‌ڵگه بوو بۆ تاوانبار كردن. هه‌موو ده‌یان ویست ماسییه‌كه نه‌سیحه‌ت بكه‌ن، بیگه‌ڕێنننه‌وه سه‌ر ڕێگه‌ی ڕاست . ته‌نیا دایك و بابی خۆی نه‌بوون، ته‌نانه‌ت ماسییه‌كانی تریش، ده‌ر و هاوسێكانیش لێی ببوون به كوێخاو ڕیش سپی و خاون بیر و ڕا كه ماسی ده‌بێت چۆن بژیت ....\nئه‌وی مانای نه‌بوو خه‌ونه‌كانی ماسی ڕه‌شی بچكۆله بوو. ئه‌وی گرینگ نه‌بوو ئاواتی ئه‌و بوو بۆ دیتنی ده‌ریا!\nبه‌ڵام بوێری ماسییه ڕه‌شه‌كه زۆر شێتانه بوو. وێرانی ده‌وێت له وێرانه‌یه‌كی ئه‌وها دا خه‌ونی ئاوا گه‌وره ببینی . وێرانی ده‌وێت وه‌ك كه‌س نه‌چی و به‌دوای خه‌ونه‌كانی خۆتا ڕێگه‌یه‌كی نه‌ناسراو بگرییه به‌ر ....\nده‌ڵێم له كۆمه‌ڵگایه ئێمه دا چه‌ندانه سه‌ری ئاوا پڕ خه‌یاڵمان هه‌بووه كه ناچار خه‌ونه‌كانیان ناشتووه؟\nچه‌ند كه‌س به حه‌سره‌تی ده‌ریا و دیتنی دنیایه‌كی تر\nشه‌وانه ، به درێژایی ژیانیان، سه‌ریان ناوه‌ته سه‌ر سه‌رین و ورده ورده ته‌نانه‌ت خه‌ونه‌كانیشیان له بیر كردووه؟ چه‌ند دڵی ئاوا لێوڕێژی ژیان، له لێدان كه‌وتوون و بوون به دیلی ژیانێكی نائاسایی ، نابه‌دڵی؟\nله‌م ڕۆژانه كتێبێكی ترم هاته‌وه ده‌ست ، كه یه‌كه‌مجار منی خسته بیری ماسییه ڕه‌شه بچكۆله‌كه .....\nئه‌ویندارێكی تر كه تاوانه‌كه‌ی جیاواز بوونێتی . وه‌ك كه‌س نه‌چوونێتی ! سه‌رێكی پڕ خه‌یاڵ و دڵێكی پڕ هیوا.\nئه‌وه‌ی مانــــــــــای هه‌یه ئه‌وه‌یه كه بوێری خاون خه‌یاڵ و خه‌ون بی .....\nنا ... ده‌ڵێم ئه‌وه‌ی مانای هه‌یـــــــه وێرانه ! بوێری به‌دوای ئاواتی دڵت كه‌وی . بوێری قۆڵ هه‌ڵماڵی بۆ وه‌ی\nئاره‌زۆكه‌ت وه‌ڕاست گه‌رێنی ....\nIt is right for a gull to fly, that freedom is the very nature of his being, that whatever stands against that freedom must be set aside,beit ritual or superstition or limitation in any form\n" ? even if it be the LOW of the flock " ---\n" The only true low is that which leads to freedom " ---\nئه‌مڕۆش له‌و ڕۆژانه‌یه ، ڕۆژێكی لێواولێو له چاوه‌ڕوانی، چاوه‌ڕوانم، هه‌ر ئه‌وه !!\nخه‌یاڵێكه و دڵمی كردۆت به لانكی خۆی . خه‌یاڵێكه، وه‌ك فرمێسك له گۆشه‌ی چاوما\nقه‌تیس ماوه . خه‌یاڵێكه و ده‌ستم ده‌له‌رزێنێت ، خه‌وم لێ ده‌دزێت ، قژی سه‌وزی خه‌ونه‌كانم ئاڵۆز ده‌كات ... خه‌یاڵێكه ، سێبه‌ری خستۆته سه‌ر باڵی شینی په‌پووله‌ی\nخۆزگه‌كانم !! ... چاوه‌ڕوانم ... هه‌ر ئه‌وه !!\nچاوه‌ڕوانی ده‌نگی ته‌له‌فوون ، كه ناته‌ت ... نایه‌ت ... نایه‌ت ... !\nچاوه‌ڕوانی هاتنی نامه‌یه‌ك كه نایه‌ت ... نایه‌ت ... نایه‌ت .... !\nدڵم داوات ده‌كات، نازانم له كوێی ؟ نازانم له ناو دڵی ئه‌م ڕه‌شاییه چۆنت بدۆزمه‌وه؟\nڕه‌شاییه‌ك وه‌ك مردن... بڵێی ده‌ستێك هه‌بێت چرایه‌ك، ڕووناكاییه‌ك به دیاری بێنێت... ؟ بڵێی بتبینمه‌وه ...؟\nئه‌مڕۆش له‌م ڕۆژانه‌یه . ڕۆژێكی لێواولێو له چاوه‌ڕوانی . چاوه‌ڕوانم . هه‌ر ئه‌وه !\nگوێ بگره! بایه . با كه پایزی دێنێت ... با كه پڕه له باران... با كه چیرۆكی ڕۆیشتن ده‌ڵێته‌وه! ڕۆیشتنی تۆ...\nڕویشتنێكی بێ گه‌ڕانه‌وه‌ت !!\nله‌م ڕۆژانه‌یه . لێواولێو له ... چاوه‌ڕوانم . هه‌ر ئه‌وه !!\nخه‌یاڵی ده‌ست هه‌ڵگرتن گیانی لێواولێو كردووم. له هه‌میشه‌وه تا ئێستا ، ئه‌و خه‌یاڵه سێبه‌ری قه‌ت ون نه‌بووه . ئه‌گه ده‌ست هه‌ڵگرم چی ده‌بێت؟ ئه‌گه خۆم ڕزگار بكه‌م له هه‌موو ئه‌و بیر و یاد و ئاره‌زو و ئاواتانه‌ی بوون به كه‌ڵافێكی ئاڵۆز و لێم هاڵاون، چی ده‌بێت؟ ده‌ست هه‌ڵگرم له خه‌م، له خه‌یاڵ، له خه‌ون، له خۆم .... شتێك پێم ده‌ڵێت هه‌موو شت خۆشتره له چاوه‌ڕوانی ... له به ته‌ما بوون، ده‌ست هه‌ڵگره !!!\nتا ئێستا به‌ڵام ده‌ستم هه‌ڵنه‌گرتووه . ته‌نیا خه‌ونه‌كانم بوون هانیان داوم ئه‌م ڕێگه‌یه بكووتم . خه‌ونه‌كانم !\nبۆ وا ده‌ستم به داوێنی تیتۆڵ تیتۆڵ كراوی خه‌ونه‌كانمه‌وه گرتووه؟ ئه‌و داوه شڕه تا كه‌ی ڕامده‌گرێت؟ له چی ده‌ترسێم ؟ بۆ ده‌ست به‌ر ناده‌م؟! ئه‌گه چاو بكه‌مـه‌وه چی ده‌بێت؟ چی ده‌بینم ؟ له‌م هه‌موو نامۆییه دڵم ده‌گیرێت ، ترس دامده‌گرێت؟\nدوورتر لێره چی لێیه؟ دوورتر له تۆ چی هه‌یه؟ ده‌نگ؟ ده‌نگێك به زایه‌ڵه‌ی، نامۆییه‌كان ورد كات؟ ده‌نگێك شته ناحه‌ز و ناله‌باره‌كان بشكێنێت و جوانییه‌كان وه‌بیر بێنێته‌وه؟ ده‌ست به‌رده‌م تا بكه‌ومه ناو قووڵایی ئه‌و نادیاره، بكه‌ومه باوه‌شی بێ كۆتایی، بگه‌م به دنیای دوور له تۆ ...\nشتێك پێم ده‌ڵێت ده‌ست له داوێنی تیتۆڵ تیتۆڵ كراوی خه‌ونه‌كانم هه‌ڵگرم ...\nجا وه‌ره ئه‌وه‌ت بۆ ساغ بێته‌وه!\nداره‌كه‌ت له بیره وا دڵت بۆی ده‌سووتا؟ گه‌ڵای هیچ پێوه نه‌ماوه . نه‌رمه به‌فرێكیش باری و زوو بزر بوو. ڕۆژه‌كان ساردتر نین، به‌ڵام دڵته‌نگترن ! من هێشتا هه‌ر وه‌ك هه‌موو شتێك خه‌ونێك بووبێت ، مه‌ستی بۆنی بیره‌كانمم . هێشتاش جار و بار بۆ گرتنی ده‌ستت ، ده‌ست ده‌گێرم . حه‌ز ناكه‌م هیچ شتێك له بیر بكه‌م . نه گریان، نه پێكه‌نینه‌كان . نه دڵه كووته‌كان و نه بێ ده‌نگییه‌كان . حه‌ز ناكه‌م هیچ شتێك له بیر بكه‌م ... هیچ شتێك !!\nله‌رزی په‌نجه‌ت له ناو ده‌ستم ، گه‌رمای ده‌ستت له سه‌ر سینگم ، مێهره‌بانی چاوه‌كانت ، ئه‌و گوڵانه‌ی له‌گه‌ڵ باوه‌ش و ماچ بوون به زمانی هه‌ستی دڵ ... ته‌نانه‌ت فرمێسكه‌كان، دوور بوونه‌وه‌كان، ترس و گومانه‌كان ...\nحه‌ز ناكه‌م هیچ شتێك له بیر بكه‌م !! خۆشم ده‌وێن .\nداره‌كه‌ت له بیره وا دڵت بۆی ده‌سووتا ؟؟ دڵنیام ئه‌ویش بیرت ده‌كات. چه‌ند ڕۆژه منی نه‌دیووه پێبكه‌نم . چه‌ند ڕۆژه ده‌مبینێ به دوای ده‌نگی خۆما وێڵم. چه‌ند شه‌وه، ئه‌ویش هه‌ستی پێ كردووه له‌ته ئاسمانه‌كه‌مان دوو ئه‌ستێره‌ی كه‌مه ...\nشه‌و دره‌نگه ، ده‌زانم خه‌و ئیتر حه‌سانه‌وه‌ی شه‌وانی پێشم بۆ به دیاری ناهێنێت ، ته‌نیا دارستانێكی تاریكه من له خۆیا وون ده‌كات ...\nپێخه‌فه‌كه‌م چاوه‌ڕوانمه ، جریوه‌ی چاوی خه‌می دووریت له تاریكیدا، ڕێگه‌ی باوه‌شی خه‌یاڵتم پێ نیشان ده‌دات ...\nئه‌وه كاته ده‌گۆڕدرێت یان ئێمه؟ ژیانه یاساكان داده‌رێژێت بۆ بوونمان یان خۆمان؟\nبۆ قه‌ت ئێمه تاوانبار نین و هه‌میشه كه‌سێك یان شتێك ده‌دۆزینه‌وه بۆ به تاوانكار زانین ؟\nهه‌موو لێك دوور بوونه‌وه‌یه‌ك به مانای كۆتایی له‌گه‌ڵ یه‌ك بوونه‌كانه ؟ هیچ كۆتاییه‌ك هه‌یه سه‌ره‌تایه‌كی تازه بێت بۆ ده‌ست پێكردنێكی دووباره ؟\nگه‌رانه‌وه بۆ خۆت ، دابرین له كۆیه؟ خۆ ناسین سه‌ره‌تای خۆشه‌ویستییه یان نه‌فره‌ت ؟\nدیتنه‌وه كۆتایی سه‌فه‌ره یان گه‌یشتن به ڕێگه‌یه‌كی نوێ؟ پێگه‌یشتن یانی مردنی ویست؟\nله خه‌م ماندوو ببووم، له گریانیش، ده‌زانی! حه‌زم ده‌كرد شاد بم. حه‌زم ده‌كرد چێژ له ژیان وه‌رگرم و ئاشق بم . حه‌زم ده‌كرد به دیتنی په‌له هه‌ورێكی بچووك له سووچێكی ئاسمان ، به دیتنی چه‌ند باڵنده‌ی جوان له سه‌ر داره‌كان ، له ئامێزی شنه و كایه‌ی په‌نجه‌كانی به قژم ، بزه‌ی شادی بێته سه‌ر لێوم . حه‌زم ده‌كرد بۆ ڕێز لێنان له ژیان، له جوانییه‌كانی سروشت پێبكه‌نم، وه‌ك منداڵێكی بچووك و بێ خه‌م، ساده و ساكار. حه‌زم ده‌كرد مه‌ست و سه‌ڕ خۆشی بوون بم و ......\nفێر نه‌بووم . زۆر ده‌مێك بوو له قوڵایی دڵمه‌وه پێنه‌كه‌نیبووم . زۆر ده‌مێك بوو ده‌نگی خۆمم نه‌بیستبوو، زۆر ده‌مێك بوو فرمێسكی شادیم نه‌ڕشتبوو. بزه‌یه‌ك ئه‌گه‌ر هاتبا و نه‌هاتبا. ته‌نیا چركه‌یه‌ك، وون ده‌بووه دیسان، له ناو گه‌رده لوولی فه‌رامۆشی دا، نه ده‌مزانی بۆ بزه‌م هاتێ ، نه دڵنیا بووم له بوونی !!!\nشۆخیم ده‌كرد، زۆرتر دۆستانم وه پێكه‌نین ده‌خست! شه‌یتان و شێت بووم ، به‌ڵام " قاقا" لێدان و له دڵه‌وه پێكه‌نین شتێك بوو هه‌ر له خه‌ڵكانم بیستبوو !\nكه دڵته‌نگ ده‌بووم ده‌گریام ، كه تووڕه ده‌بووم ده‌گریام، كه هه‌واڵێكی خۆشم ده‌بیست ، فرمێسكم له چاو قه‌تیس ده‌مان، نه ده‌نگم ده‌هاته ده‌ر و نه فرمێسكم ده‌رژان !! بێ ده‌نگ ده‌بووم و شتێكی نه‌گووتراو له سه‌ر دڵما قوورسایی ده‌كرد ! ده‌زانی ، ماندوو ببووم له خه‌م ، له فرمێسكیش !! تاسه‌ی پێكه‌نین، تاسه‌ی شاد بوون ، تاسه‌ی ساتێك نه‌ترسان و\nلادانی سێبه‌ره‌كان .... ماندوو ببووم له گریان !!\nكه تۆ هاتی ، شته‌كان گۆردران! هه‌وره‌كان لادران، سێبه‌ره‌كان ون بوون ، به سه‌ر قۆڵم فرمێسكه‌كانم سری.\nله بوونی " بزه" دڵنیا بووم ............\nكه تۆ هاتی ده‌نگی خۆمت به دیاری بۆ هێنام . تۆ بووی له‌گه‌ڵ پێكه‌نین ئاشتت كردمه‌وه ، تۆ بووی شێوه‌یه‌كی تازه‌ت فێر كردم بۆ ڕێزلێنان له ژیان و له سروشت ، له جوانی !!\nسوپاس بۆ ئه‌م ڕۆژانه‌ی پڕ بوون له ژیان !!\n" یانی چی ، ئه‌ی هه‌ر خۆت نه‌بوویت داوای یه‌كسانیت ده‌كرد؟ “\nچاوه‌كانم گه‌لێك ڕوون بوونه‌وه . ڕاست ئه‌و ده‌مه‌ی ئاهێكی خۆشت له دڵ ده‌گه‌رێ و ده‌ڵێی هێنده‌ی نه‌ماوه\nگه‌نجه‌كان و نه‌وه‌ی نوێ ، ڕێگه‌ی خۆیان له باب و باپیران جیا كه‌نه‌وه و به چاوی خۆیان ببینن و به مێشكی خۆیان بیر بكه‌نه‌وه ، له پڕ‌دیسان ڕوو ده‌دات !\nتا دۆینێ و پێرێ ، باب و مامه‌كان سڵامه‌ت، ئه‌و ئه‌ركه‌یان خستبوو سه‌ر شان و ملی خۆیان و چه‌پ و ڕاست ، لێره و له‌وێ ، "پیاوه‌تیان" ده‌كرد .\nئه‌مڕۆ گه‌نجه‌كانیش لێمان وه‌خۆ كه‌وتوون و له سه‌ر ساكارترین و ئاسایترین یاساكانی هه‌ڵسووكه‌وت داوای ژنی كورد ده‌خه‌نه به‌ر ڕه‌خنه و ته‌وس و ته‌شه‌ران !!\nئه‌وه‌نده‌ی من له بیرم بێت ژنی كورد هاوار ده‌كات : به‌سه مه‌مكووژن ! قه‌تم نه‌بیستووه داوای كرد بێت كه‌س ده‌رگای بۆ بكاته‌وه و " قه‌مسه‌له‌ی" بۆ ڕا گرت !\nئێستا هیچ نه‌بووه كووڕه‌كان " ناوكییان" كه‌وتووه و خه‌مێكی خه‌یاڵاوی دایگرتوون !!\nئه‌وه‌نده‌ش ده‌زانم كردنه‌وه‌ی ده‌رگا و ڕێز گرتن و\n" گێنتڵمن" بوون دژایه‌تی نییه له‌گه‌ڵ مافی یه‌ک سانی ژن و پیاو !!\n" كه باس له مافی ئافره‌ت ده‌كه‌ن، پێیان وایه دارێك له‌سه‌ر سه‌گه و یه‌كێكیش له‌سه‌ر ئافره‌تی كورده. "جگه له‌وه‌ی زۆر ئاسایی سه‌گ و ژن وه‌ك یه‌ك چاو لێ ده‌كردرێت ، به ده‌ڕ برینی " پێیان وایه" وا ده‌گه‌یه‌ندرێت وا ژن " لێی حاڵی نییه و به هه‌ڵه چووه " و ته‌نیا " پێی وایه " زووڵمی لێ ده‌كردرێت . خۆ ده‌نا به دا‌رێكی خێڕی له سه‌ری بده‌ن یا نه‌ده‌ن ئه‌و هه‌موو هه‌را و هوریایه‌ی ناوه !\nزۆر زۆره‌كه‌ی ده‌كووژڕێت . خۆ له‌وه‌ی زیاتر نییه !!\nبه‌ڵام من ئێستا لێره، ته‌نیا بۆ ڕوون كردنه‌وه‌ی یه‌ک شتی ساكار ئاوا ده‌ڵێم :\nخۆم ده‌رگای ده‌كه‌مه‌وه . قه‌مسه‌له‌شم بۆ ڕامه‌گرن. كه هاتم یان ڕۆیشتم له به‌ر پێشم هه‌ڵمه‌ستن . به‌ڵام ده‌خیــــــــــــــــــــــــــــــــــــــــــــــلتان بم لێم گه‌رێن بژیم . مــــــــــــــــــــه‌مكـــــــــــــــــــــــــــــووژن !!\nنه‌كــــــــــه‌ن داوای باوه‌شێك مێهره‌بانی بكه‌ن.\nله‌و سه‌رده‌مه بۆگه‌نیوه‌ی ئێمه دا ئه‌وی مانای نه‌مابێت، دڵۆڤانییه !!\nبۆ شتی تر چاو بگێڕن !!\nتێگه‌ێشتن له شته‌كان هه‌میشه ئاسان نییه ! واته‌یه‌ك ده‌توانێت به سه‌دان شێوه‌ی جۆر به جۆر مانا بكرێته‌وه. وه‌ك پێوانه‌كان! پێوانه په‌سه‌ند كراوه‌كانی كۆمه‌ڵگای ئێمه زۆر پیاوانه‌ن ، ئه‌وه‌ش له خۆی دا وا ده‌كات ئه‌و پێوانانه بۆ هه‌موو كه‌س له هه‌موو جێیه‌ك قه‌واره‌یه‌كی ڕێك و پێك و درووستی نه‌بێت .\nپێوانه‌ی كوردی چییه ؟ پێوانه‌ی بێگانه چییه ؟ پێوانه كوردییه‌كان و پێوانه پیاوانه‌كان چه‌ند لێك جیاوازن؟ وێده‌چێت هه‌ر پێوانه‌یه‌كی ساكاری نوێ كه به دژ ئه‌م قه‌واره كۆنانه‌دا بچێته‌وه و له ژێر پێیان دانێت، به پێوانه‌ی بێگانه ده‌ناسرێت و ناو ده‌ندرێت !! پرسیاره‌كه ئه‌وه‌یه ئایا ئه‌م جۆره تێڕوانیینه دروسته؟\nشێوازی نووسین و هه‌ڵسه‌نگاندن و لێكدانه‌وه ئایا ده‌بێت له هه‌موو كاتێك دا هه‌ر به پێ یاسا كۆنه‌كان و قه‌واره ناله‌باره‌كان بێت، ئه‌ویش ته‌نیا له به‌ر وه‌ی كه ئه‌م پێوانانه په‌سه‌ند كراون؟\nئه‌ی گۆرانكاری و شتی نوێ له كوێی كۆمه‌گای ئێمه دا و له كام سه‌رده‌م ده‌رفه‌تی خۆ نواندنی پێ ده‌درێت؟\nساته ساكاره‌كانی سه‌رده‌می منداڵی ، ئاسمانێكی هه‌میشه شین و دڵێكی به هیچ خۆش ! پێكه‌نین قه‌ت له هه‌نگاوێك دوورتر نه‌بوو و شه‌رم نه ده‌بوو به گۆری فرمێسكه‌كانی كاتی دڵته‌نگی !\nتۆزی تووڕه‌ییه‌كان به دڵۆپه فرمێسكێك ده‌شۆرانه‌وه و ڕقه‌كان ته‌مه‌ن كورتتر له‌وه بوون مانا په‌یدا بكه‌ن! ساته ساكاره‌كانی سه‌رده‌می منداڵی پڕ بوون له هه‌ست و هه‌ناسه و شته‌كان هه‌مووی سێحراوی بوون ...\nنه ده‌زانم له كوێم و نه ده‌مه‌وێ بزانم ! شته‌كان هه‌موو تازه‌ن. ڕه‌نگه‌كان نه له ئێستا ده‌چن نه له ڕابردوو! هه‌سته‌كان، له دایک بوونه و هه‌ست پێ كردنه‌كان دوو پات بوونه‌وه‌ی ویستی حه‌شار دراوی دڵێكی ساوان! ده‌نگه‌كان هه‌مووی گۆرانی دیتنه‌وه‌ن!\nهه‌م یا نیم ، نازانم! له خه‌و دام یا وشیار، دڵنیا نیم! لێره‌م، ڕاكشاوم ، ده‌تبینم، ده‌تبیسم. یا نا، حه‌ز ده‌كه‌م بتبینم، حه‌ز ده‌كه‌م بتبیسم .... پڕم له ویستن، یان لێوڕێژم له نه‌ویستن .... نازانم ، سه‌رم لێ شێواوه!\nتۆش ئارام دێیت و ده‌چیت ! دڵنیا ده‌نوێنیت . ده‌ڵێی ده‌زانیت له كوێی ، ده‌ڵێی ده‌زانیت چیت ده‌وێت . ده‌ڵێی تۆیت گۆرانییه‌كان ده‌ڵێیته‌وه .... گه‌رمای ده‌ستت له سه‌ر شانم و سرته‌ی "خۆشم ئه‌وێیت" له گوێما . باوه‌ڕه‌كان زیندوو ده‌بنه‌وه ، یان حه‌ز ده‌كه‌م\nزیندوو ببنه‌وه ... ویسته‌كان هاوار ده‌كه‌ن، یان من حه‌ز ده‌كه‌م هاوار بكه‌ن .... نازانم ، سه‌رم لێ شێواوه!\nخۆشم ئه‌وێیت !\nئه‌وه زایه‌ڵه‌ی ده‌نگی تۆیه یان هاواری دڵی من؟ ئه‌وه تۆی له ئاوێنه‌ی ده‌نگی منا خۆ ده‌نوێنی یان شه‌پۆله‌كانی ده‌ریای ده‌رونمه ملوانكه‌ی شینی خۆشه‌ویستیمی به دیاری بۆ تۆ هێناوه؟ تۆ به مێهره‌بانییه‌وه به سه‌ری په‌نجه‌ت ، قژی شێواوم شانه ده‌كه‌ی ، باسی به‌یانی ده‌كه‌ی و من نازانم چۆنت پێ بڵێم له‌مڕۆ دا ونم ... له ئێستای بوونت دا!\nخه‌ونه یان بێداری؟ چاو بكه‌مه‌وه، ئه‌و خه‌ونه كۆتایی دێت ؟! چاو له سه‌ر یه‌ك دانێم ، تۆ ون ده‌بیت؟! ...\nنه‌ده‌زانم له كوێم، نه ده‌مه‌وێ بزانم . شته‌كان نه له ئێستا ده‌چن نه له ڕابردوو .\nئه‌مه چیرۆكی ئه‌مرۆیه !\nچه‌ند دڵۆپه ئاو له ناو له‌پی ده‌ستم ، بۆنی مێخه‌ك، گه‌رمای چه‌ند دڵۆپه فرمێسك له سه‌ر گۆنام ، باوه‌شێكی به‌تاڵ ، شه‌وێكی پڕ خه‌یاڵ !\nكه‌ی بۆ ئاخر جار سه‌رم كرده سه‌ر شلكه‌ی ڕانت، كه‌ی بوو ئاخر جار ده‌ستت به سه‌رما داهێنا و چیرۆكی خه‌مباری شه‌وی بوكێنی خۆتت بۆ باس كردم ؟ كه‌ی بوو ئاخر جار پێكه‌وه پێكه‌نین ؟ كه‌ی بوو ئاخر جار به سه‌ر په‌نجه‌ی هه‌میشه گه‌رمت فرمێسكت سڕیم ؟ كه‌ی بوو ئاخر جار قژی سپی و خاوت پلكه كرد ، له ئاوێنه بچووكه‌كه‌ت سه‌یری خۆت كرد و هه‌ناسه‌ت هه‌ڵکێشا ؟\nهێشتاش ده‌تبینم ، شه‌وانه به سه‌ر په‌نجه ده‌هاتی و داتده‌پۆشیمه‌وه، قژمت له ناو چاوانم لا ده‌دا و هه‌ر وا به سه‌ر په‌نجه ده‌ڕۆیشتێوه !!\nهێشتاش هه‌ستت پێ ده‌كه‌م چۆنت له ئامێز ده‌گرتم .\nهێشتاش بۆنی مێخه‌ك ده‌مباته‌وه بۆ ناو ئامێزی تۆ ، گه‌رمای هه‌ناسه‌تم ده‌خاته‌وه بیر ....\nخۆ تۆ هه‌ر له‌گه‌ڵمای، خۆ تۆ بووی به په‌پووله‌ی خه‌وه‌كانم ، ده‌تبینم، هه‌ستت پێ ده‌كه‌م ، بۆنت ده‌كه‌م، به‌ڵام ... چۆنت پێ بڵێم .... بیری ده‌نگت ده‌كه‌م .\nبیری ده‌نگت ده‌كه‌م !!\nئارامی دڵان، ئه‌و بۆ تۆ ده‌نووسم ، ده‌زانم ساتی وا هه‌یه ده‌بی به ڕێبواری كۆڵانی بیرم و كۆتری هه‌ڵکوورماوی خه‌ێاڵم له باوه‌ش ده‌كه‌ی ... من ئێستا شادم ، خۆشم، سه‌رخۆشم ... ساته‌كان سێبه‌رێكی سه‌وز له خۆیان جێ دێڵن و ده‌ستێكی مێهره‌بان بۆت به پردی نێوان من و ئارامی ...\nئاسمانی نزمی شاره‌كه‌مان ناوچاوانی به هه‌وره ڕه‌شه‌كان داپۆ‌شرا بوو ... ویستم به هه‌ناسه‌م ، یان هه‌ر نه‌بێت به تكا و پارانه‌وه لایان بده‌م ... ئاخر من هه‌وری بێ‌بارانم بۆ چییه .....\nبه‌ڵام ده‌زانی ، باران باری و قژم پر بووله ده‌نگیی !!\nئه‌رێ، شادم ، خۆشم ، سه‌ر خۆشم ! ڕه‌نگه ئه‌گه‌ر كورد نه‌بام، ئه‌گه‌ر كچه كورد نه‌بام ، وێرابام بڵێم ئاشقم ، ئه‌ویندارم ، دڵداری ده‌که‌م له‌گه‌ڵ باران، له‌گه‌ڵ بۆنیی ، له‌گه‌ڵ ده‌نگی .....\nبه‌ڵام وێرانی ده‌وێت له‌م وێرانه ماڵه‌دا باسی دڵداری كردن ...\nمن بوێرم .... ؟؟\nخۆت ده‌زانی ..........\nمن ڕقم له هه‌موو شتێك هه‌ستاوه! له‌وانه‌ی كه ڕۆژێ پێنج جاران ڕاست و خوار ده‌بێته‌وه و به زمانێك كه تێیناگان، له به‌ر كه‌سێك كه نایناسن بۆ شتێك كه لێی حاڵی نیین، له كاتێكدا كه پێویستیان پێی نییه، ده‌پارێنه‌وه ! ڕقم له‌وانه‌یه وا ده‌رگای بیریان قفڵ ده‌كه‌ن و كلیله‌كه‌ی فڕێ ده‌ده‌ن و خۆیان ده‌بن به یه‌خسیری بیرێكی كۆن كه بۆگه‌نیوی لێدێت !!\nله‌وانه وا له گه‌نداوی بیری گه‌نیوی خۆیانا خنكاون و هه‌رچی و هه‌ر كه‌س بۆنی تازه‌یی لێ بێت، له ژێر پێیان ده‌نین و له ناوی ده‌به‌ن !\nڕقم هه‌ستاوه له ئینسانه‌كانی ده‌وروبه‌رم، كه چاویان ده‌بستن و هاوار ده‌كه‌ن . پێیان وایه هه‌ر چی ده‌نگیان به‌رزتر بێت، قسه‌كانیان حه‌قتره !!\nڕقم له‌و پیاوانه هه‌ستاوه وا له ژووره‌كانی چه‌قه‌خانه كوردییه‌كان، له سه‌ر مافی ژن چه‌نه لێ ده‌ده‌ن و كه ژنێكیش قسه‌ی كرد پێی ده‌ڵێن تۆ بێده‌نگ به، كێ له‌گه‌ڵ تۆیه‌تی ... !!\nمن ڕقم هه‌ستاوه له‌و ژنانه كه پێیان وایه ئازادی ده‌بێ له كاغه‌زی ڕه‌نگی بپێچرێته‌وه و وه‌ك دیاری پێیان بدرێت !!\nمن ڕقم هه‌ستاوه له خه‌ڵكی ئه‌و شاره، كه پێیان وایه هه‌ر كه‌س قژی ڕه‌ش بێت، عه‌ره‌به !! من ڕقم له و كاته‌یه كه هه‌ر بچی ناو مێترۆ ، پیره ژنێكی له‌چك به سه‌ر لێت دێته پێش و به توركی شتێكت لێ ده‌پرسێ ...\nمن ڕقم هه‌ڵده‌سێ له‌و پیاوه مه‌سته‌ی مه‌یدانی ناوڕاستی شار، كه هه‌ر به لادا ده‌كه‌وێ و زۆر جار میز به خۆیدا ده‌كات !\nیان له‌و ژنه‌ی نازانم له كام وڵات ڕا هاتووه‌ته ئێره و له شه‌قامه‌كانا ده‌گه‌رێ و منداڵێكی چڵكنی گوناح به‌دوای خۆیا ده‌كێشێت و سواڵ ده‌كات !!\nڕقم له خۆمه بۆوه‌ی كه ئێستا فرمێسكم ڕژاونه‌ته سه‌ر گۆنام! بۆوه‌ی كه ئێستا ئه‌وه‌نده دڵته‌نگی ئه‌وم !\nبۆوه‌ی كه ئه‌وه‌نده بیری ده‌كه‌م !! بۆوه‌ی كه ئه‌وه‌نده ماندووم ، بێ قه‌رارم ...\nوتت دێی، ئه‌گه‌ر هاتی، كۆشێك هاوار، باوه‌شێك ڕه‌نگ بۆ من بێنێ! ئه‌مڕۆ سێبه‌ری بێ ده‌نگی قوورسایی ده‌كاته سه‌ر كات و شته‌كان هه‌موویان خۆڵه مێشین ...\nوتت دێی ... ئه‌گه‌ر هاتی ....\nنا،،، هه‌ر وه‌ره !!\nزۆر بێ قه‌رارم ئه‌مڕۆ !!\nوه‌ره با گۆرانییه‌ك بدزین\nله‌سه‌ر پردی لێوه‌كانمان دابه‌شی كه‌ین .\nوه‌ره با ده‌ستێكی گه‌رم بدزین\nله نێوانی پرچ و سه‌رماندا\nله نێوان برژانگه‌كانما\nهه‌رچیم لێده‌كه‌یت، ئاره‌زووی خۆته\nئیتر ته‌نیا بم !!\nجارێكی تر شتێكی تاڵیان وه‌بیر هێنامه‌وه، جارێكی تر گرم له سه‌ریان دام، هۆی‌ی‌ی‌ی ... تووند مه‌رۆ ، خۆت شێت مه‌كه، كورد... كچه كورد و ئه‌و ئاواتانه‌یان نه‌وتووه .... تۆ تۆی ، تۆ هه‌سته و دانیشه له نێوان ئه‌و سنوورانه‌ی بۆیان كێشاوی ... به پێی ئه‌و شتێی كه\n" فێریان كردووی" ، ئه‌و جۆره‌ی ده‌بێ ، نه ئه‌و جۆره‌ی ده‌ته‌وێ ، بژی . هیچی تریشت نه‌وێت... ئه‌وه ئێمه هه‌ین به جێی تۆ بیر ده‌كه‌ینه‌وه ، به جێی تۆ بریار ده‌ده‌ین ، پێت ده‌ڵێین چی باشه و چی خراپه بۆت ...\nئای .... كورده‌واری ، ئه‌ی وڵاته جوانه‌كه‌م ....\nدوای پێنج شه‌ش مانگ بێ خه‌به‌ر بوون، ته‌له‌فوونی كرد. ده‌ڵێم چۆنی؟ چی ده‌كه‌ی؟ هه‌واڵی تازه‌ت چییه ؟\nده‌ڵێ؛ هیچ، خه‌ریكی كار و بارم. ڕۆژه‌كان وه‌ك خۆیانن. ژنم هێنا ... نا، هیچ شتێكی تازه ڕووی نه‌داوه !\nده‌ڵێم ؛ ژنت هێناوه، هێشتاش ده‌ڵێی خه‌به‌ری تازه‌ت نییه ؟ ده‌ڵێ؛ نازانم ، وتیان ئه‌وه كچێكی باشه، منیش هێنام، ئێستاش هیوادارم هه‌ر وا بێت كه خه‌ڵك باسیان ده‌كرد...\nده‌بینم ڕاست ده‌كات، هیچ نه‌گۆردڕاوه، شته‌كان هه‌ر وه‌ك خۆیانن !!\nمن پێش تۆ هاتمه دنیا\nتا عومری گوڵ درێژتر،\nگڕی ئاگر په‌تیتر ،\nته‌می خه‌م ته‌نكتر، كه‌م\nتا فێر بم به ئاسانی،\nله سه‌ر سنگت سه‌وز بم،\nتۆ له خۆمدا بزر كه‌م !\nمن هه‌ر ڕۆژه‌كانی سه‌ره‌تا ئه‌م چه‌ند دێره‌م نووسی :\nئیستێك له مه‌و پێش له‌گه‌ڵ هاورێیه‌كم دانیشتبووین باسی ده‌وله‌مه‌ندی و فه‌قیری زمانی كوردیمان ده‌كرد، به هۆی بوونی چه ندین زاراوه ی جیاواز، هه ر شتێك له وانه یه چه‌ندین ناوی هه بێت و به چه‌ند وشه‌ی جۆر به جۆر بناسرێ، به ڵام كه گه‌یشتینێ وشه‌كانی سه‌ر به "سێكس" دیمان زۆر كه‌ممان هه‌یه و هه‌رچی هه‌مانه ئه‌وانه‌ن كه كاتی شه‌ره جوێن و سووكایه‌تی كردن، پیاوان به یه‌كی داده‌ده‌ن! (پێی ده‌ڵێن جوێنی نامووسی !!)\nزۆرمان بیر كرده‌وه، ئێستاش نه‌مانزانی هاومانای\nmake love و fuck به كوردی ده بێته چی؟\nنه شمان وێرا له كه‌س پرسیار بكه‌ین... كه‌سیش نیه خۆی له خۆرا له ڕێی خودا دا ئه‌م شته‌مان بۆ ڕوون كاته وه.........\n(نووسراوه له‌كاتژمێری 10:18 PM له‌لایه‌ن ته‌وار)\nئه‌و دوو comment نووسراوون،، منیش ئه‌مرۆ بینیمن،\nپێم خۆش بوو كه هه‌ر هیچ نه‌بێ دوو كه‌س خۆی له باسه‌كه دا، به‌ڵام ئه‌وش سه‌رنج ڕاكێش بوو كه هه‌ر دوو كه‌س به ناوی نه‌ناسراو بۆچوونی خۆیان ده‌نووسن!\nAug - 13 23:00\n”تۆ بڵێی رۆژێك رێت بكه وێته وه ێره؟ زۆر ووشه ی كوردی(بێگه رد)ی جیاواز هه ن له بواری ره‌گه زباز یا"سێكس" كه ته نها له زاری مامۆستا بیستومانه یان جار جار له په رتووكا ده یبینین. بیستنیان له جێی تر ته زووی شه رمه زاری دروست ده كات...........\nOct - 1 13:37\nmake love= ashiq bazi\nڕه‌نگه بۆیه ده‌ڵێن به كوردی دڵداری ناكردرێت .\nهیچ ئیتر ... هه‌ر وا پێم خۆش بوو ئێوه‌ش بیبینن .... !!!\nزۆر ده‌مێكه ده‌نگی باوكم نه‌بیستووه! زۆر ده‌مێكه نازانم له‌گه‌ڵ ڕۆژه‌كانی چۆنه؟ ته‌نیایه‌كانی به چی پڕ ده‌كاته‌وه ، تاقه‌تی گوڵه‌كانی ماوه؟ هه‌موو ئێواران ده‌چێته لایان و گه‌ڵا زه‌رده‌كانیان لێ ده‌كاته‌وه ؟ نازانم داره گه‌ڵا مێوه‌كه چه‌نده گه‌وره بووه ... داره‌كانی دی به‌ریان هه‌بووه ؟ نازانم هێشتاش رادۆ كۆنه ڕه‌شه بچووكه‌كه‌ی ماوه كه تا ده‌ستت به ئانتێنه‌كه‌ی نه‌گرتبا ڕانه‌ده‌وه‌ستا ... نازانم هێشتاش گوێ بۆ هه‌واڵه‌كانی هه‌موو ئاژانسه‌كان ڕاده‌گرێت یا نا ...\nجاران بابم هه‌میشه بۆنی گڵ و گوڵی لێ ده‌هات. ده‌ستی، هه‌ر ئه‌و ده‌ستانه‌ی ته‌واوی ته‌منیان كاریان كردبوو ، گرێ گرێ بوو... چه‌ند حه‌ز ده‌كه‌م ده‌ستی بگرم ، تا كه‌مێك بحه‌سێته‌وه ! نازانم ئه‌و ده‌ستانه وه‌رزی حه‌سانه‌وه‌یان هه‌یه یا نا؟\nبۆ له لای ئێمه زۆر باو نییه كه‌س به كه‌س بڵێ خۆشم ده‌وێی؟ بۆ له گووتن دا وا بێ ده‌سه‌لاتین!؟ حه‌ز ده‌كه‌م جارێكی تر بیبینمه‌وه، ده‌سته ماندووه‌كانی بگرم و ماچی كه‌م ، پێی بڵێم خۆشم ده‌وێت . حه‌ز ده‌كه‌م ته‌نیاییه‌كانی بدزم و كه‌ڵافی ئاڵۆزی بیره‌كانی هه‌ڵوه‌شێنمه‌وه و سه‌ر له نوێ هه‌ری كه‌مه‌وه ! .....\nكات له لای ئێوه‌ش وه‌ستاوه؟


یادی شەهیدانی مانگی گۆلان و سەرجەم شەهیدانی رێگای ئازادی بەرز رادەگرین – پەژاک\nمێژووی هەزاران ساڵەی کوردستان لێوانلێوە لە ئازار و ئازایەتی، لە خیانەت و خۆڕاگری، لە کوشتن و لە کۆڵنەدەری. لە هەر شوێنێک کوشتن هەبووبێت، لەوێش گەلی کورد بەرگری لە خۆی کردووە.\nئەم گەلە قەقنەس ئاسا دەیان و سەدان و هەزاران جار لە ناو ئاگردا ژیاوەتەوە و دیسانیش سروودی ژیانەوەی وتۆتەوە.\nئیمە لە کاتێکدا یادی شەهیدانی مانگی گوڵان ئەکەینەوە کە گەلی کورد لە قۆناخێکی چارەنووس سازدا ئەژی. لە هەر چوار لاوە ڕووبەڕووی هێرشی هەمەلایەنەی هێزە ئەمپێریالیست و دارەدەستە ناوچەییەکانیان ئەبێتەوە و خۆڕاگرییەکی بێوێنەی نواندووە.\nگوڵان مانگی شەهیدانە. هەر لە سەرەتای دامەزراندنی تەڤگەری ئازادییەوە مانگی گوڵان شاهیدی گیان بەخشینی باشترین ڕۆڵەکانی ئەم گەلە بووە لە پێناو ئازادی و ژیانێکی واتاداردا.\nئەم کاروانە بە شەهادەتی هەڤاڵ حەقی قەرار کادری پێشەنگی تەڤگەری ئازادی دەستی پێکرد و تا ڕۆژی ئەوڕۆش هەر بەردەوام ئەکات. هەر ڕۆژێکی ئەم مانگە هەڵگری چیرۆکی قارەمانەتی و کۆڵنەدەری قوتابیانی ئاپۆیی بووە کە ئەفسانەیان خوڵقاند و ناوی خۆیان لە لاپەڕەکانی مێژوو نەخشاند.\nبێگومان مانگی گوڵان بۆ گەلی کورد لە ڕۆژهەڵاتیش خاوەن واتایەکی زۆرە. شەهادەتی ٦ کادری ڕاگەیاندنی پژاک لە بۆردوومانی فڕۆکە جەنگییەکانی دەوڵەتی فاشیستی تورکیە له ١ی گوڵان، شەهادەتی ٥ هەڤاڵ لە داڵاهۆ بە پیلانگێڕییەکی چەپەڵی خۆفرۆشانی هەرێمی و هەروەها ئێعدامی ٥ تێکۆشەری ڕێی ئازادی لە بەندیخانەی ئێڤین له ٩ی گوڵان بە دەستی ڕژیمی دژە مرۆڤی کۆماری ئیسلامی ئێران، و هەروەها شەهادەتی دەیان هەڤاڵی دیکە کە لە بەشەکانی دیکەی کوردستان گیانی ئازیزی خۆیان فیدا کرد، لەو برینە ساڕێژ نەبووانەن کە هەر تازە ئەبنەوە و ئاگری تۆڵە لە ناخی هەر تاکێکی بەویژداندا دائەگیرسێنێ.\nئەو دەسکەوتانەی کە گەلی کورد بە تایبەت لە ڕۆژاوای کوردستان بەدەستی هێناوە، بۆ نەیارانی دێمۆکراسی و ئازادی وەک مەترسییەک ئەبینرێ و هێرشی تورکیە بۆ ڕۆژئاوای کوردستان و بێدەنگی هەموو دەوڵەتانی جیهان لە سەر ئەساسی لەناو بردنی ئەم دەسکەوتانەی گەلی کورد و بەردەوام کردنی پیلانگێڕی ناودەوڵەتی بوو.\nباشترین و بەنرخترین جەنگاوەرانی ئەم گەلە بۆ ئازادی گیانی خۆیان فیدا کرد. ئەوەتا ئەمڕۆش بە هەزاران تێکۆشەری ڕێی ئازادی زیندان و دەرەوەی زیندان بە پێشەنگایەتی لەیلا گوڤەن، کاردۆ بۆکانی، هەرێم مه‌حموود، هەموو گۆڕەپانە نێونەتەوەییەکانیان وەک شوێنی تێکۆشان دیاری کردووە و بۆ شکاندنی گۆشەگیری سەر سەرۆک ئاپۆ گیانیان لە سەر دەست گرتووە و تێکۆشان بەگوڕتر ئەکەن. کە واتە ئەرکی ئێمەیە نەهێڵین خوێنی ئەوان بە فیڕۆ بچێت و ئەوەش ناکرێت مەگەر بە یەک دەنگی و یەک هەڵوێستی.\nشەهید سنوورەکانیان تێک شکاند و ئەم یەکبوونەیان بە بەخشینی گیانیان بۆ هەر چوار پارچەکە سەلماند. کە واتە درێژە پێدانی ڕێی شەهیدان بە ئەرکی خۆمان بزانین و لە پێناو ئەمەشدا ئەبێ بەرژەوەندییە بچووکەکان بۆ بەرژەوەندی نەتەوەیی وەلا بنرێن.\nلە کۆتاییدا جارێکی دیکە شەهیدانی مانگی گوڵان و هەموو شەهیدانی ڕێی ئازادی بە بیر دێنینەوە و بەڵین نوێ ئەکەینەوە کە تا ئازادی نەکەینە میوانی هەموو ماڵێکی ولاتەکەمان قەت لە تێکۆشان ماندوو نەبین و ڕێی شەهیدان هەر پڕ ڕێبوار ئەمێنێ.\nتاگەکان:١ی گوڵانکۆدارمانگی شەهیدانمانگی گۆلان


رێکخەری گشتی: به‌رده‌وام ده‌بین له‌سه‌ر ئه‌و پره‌نسیپانه‌ی كه گۆڕانی پێناسراوه\nعومه‌ر سه‌ید عه‌لی رێكخه‌ری گشتیی بزوتنه‌وه‌ی گۆڕان له په‌یامێكدا سوپاسی هه‌مو ئه‌و حیزب و كه‌سایه‌تیی و لایه‌نه سیاسییانه ده‌كات، كه به‌ته‌له‌فۆن، یان نامه یان به‌سه‌ردانی كردن، پیرۆزبایی هه‌ڵبژاردنی خانه‌ی ڕاپه‌ڕاندن و رێكخه‌ری گشتیی بزوتنه‌وه‌ی گۆڕانیان كردوه.\nرێکخەری گشتی بزوتنەوەی گۆڕان، جه‌خت ده‌كاته‌وه کە به‌رده‌وام ده‌بن له‌سه‌ر ئه‌و پره‌نسیپ و ئامانجانه‌ی، كه بزوتنه‌وه‌ی گۆڕانی پێناسراوه.\nئه‌مه‌ش ده‌قی سوپاسنامه‌كه‌یه:\nله‌گه‌ڵ هاوڕێیانم له خانه‌ی راپه‌ڕاندن، پڕ به‌دڵ سوپاسی هه‌مو ئه‌و حیزب و كه‌سایه‌تیی و لایه‌نه سیاسییانه ده‌كه‌ین، كه به‌ته‌له‌فۆن، یان نامه، یاخود به‌سه‌ردانی كردن، پیرۆزبایی هه‌ڵبژاردنی خانه‌ی راپه‌ڕاندن و رێكخه‌ری گشتیی بزوتنه‌وه‌ی گۆڕانیان لێكردوین.\nهه‌مو ئه‌و به‌ڕێزانه و خه‌ڵكی كوردستان دڵنیا ده‌كه‌ینه‌وه، كه به‌رده‌وام ده‌بین له‌سه‌ر ئه‌و پره‌نسیپ و ئامانجانه‌ی، كه بزوتنه‌وه‌ی گۆڕانی پێناسراوه و كار ده‌كه‌ین بۆ به‌رژه‌وه‌ندیی خه‌ڵكی كوردستان و سه‌رخستنی پرۆسه‌ی سیاسی و به‌دیهێنانی ئامانجه نیشتمانیی و نه‌ته‌وه‌ییه‌كانمان.\nعومه‌ر سه‌ید عه‌لی\nرێكخه‌ری گشتیی بزوتنه‌وه‌ی گۆڕان


اه‌ع بڕیاره‌كانى ئه‌نجومه‌نى وه‌زیران بڵاو ده‌كاته‌وه\nالثلاثاء 03 كانون أول 2019 - 17:37\nئه‌نجومه‌نى وه‌زیران، ئه‌مڕۆ سێشه‌ممه،دانیشتنى خۆى به‌سه‌رۆكایه‌تى عادل عه‌بدولمه‌هدى سه‌رۆك وه‌زیران سازكرد بۆ تاوتوێ كردنى ئه‌ركى حكومه‌ت له‌كاربه‌رێكردنى رێكاره‌كان له‌پێناو به‌رده‌وامى كارى ده‌وڵه‌ت وده‌زگاكانى وبه‌رژه‌وه‌ندى هاوڵاتیان.\nبه‌پێ ڕاگه‌یه‌ندراوێكى نوسینگه‌ى ڕاگه‌یاندنى سه‌رۆكى ئه‌نجومه‌نى وه‌زیران كه‌ده‌ستى(اه‌ع)كه‌وتووه ئه‌نجومه‌نه‌كه كۆمه‌ڵێك بڕیار وراسپارده‌ى ده‌ركردووه،گرنگترینیان راسپارده‌ى ئه‌نجومه‌نى وه‌زارى بۆ ئابوورییه له‌باره‌ى دواخستنى هاورده‌كردنى ئه‌و به‌رهه‌مه كشتوكاڵییانه كه‌پێداویستى ناوخۆییان پڕكردۆته‌وه وتاكاتێكى نادیار.\nوبه‌پشت به‌ستن به‌بنه‌ماكانى هه‌ردوو خاڵى(یه‌كه‌م،دووه‌م)له‌مادده‌ى(2)ى یاساى وه‌زاره‌تى ناوخۆى ژماره(20)ى ساڵى 2016، مادده‌ى80 /خاڵى سێسه‌مى ده‌ستوور ئه‌م بڕیارانه‌ى خواره‌وه درا:\n1. ده‌بێت خاوه‌ن كۆمپانیا وكارگه وكارخانه وگه‌نجینه ودوكانه بازرگانى وپیشه‌سازى وپیشه‌یی وئوتێل وچێشتخانه وقاوه‌خانه وشانۆ ویانه وپاركه گه‌شتیارى ونوسینگه پیشه‌یی وده‌زگا رۆشنبیرى ووه‌رزشى وباخچه‌ى خۆشى ونه‌خۆشخانه ونۆرینگه ته‌ندروستى وبنكه بازرگانییه‌كان كامێراى چاودێرى له‌گه‌ڵ ئامێرى تۆمارى فیدیۆیی،وشوێنى دانان وكوالێتى هونه‌رى وماوه‌ى تۆماركردنى به‌پێ رێنماییه‌كانى وه‌زاره‌تى ناوخۆ داده‌نرێت.\n2.ئه‌و كه‌سانه‌ى له‌خاڵى (1)ى سه‌ره‌وه ئاماژه‌یان پێكراوه ده‌بێت تابلۆى راشكاوى دابنێن بۆ ئه‌وه‌ى بۆ هاوڵاتیان دیار بێت شوێنه‌كه به‌كامێرا چاودێرى كراوه.\n3.نابێت خاوه‌ن ئه‌و دام وده‌زگایانه كۆپییه‌كى تۆماره‌كه یان بینیى تۆماره‌كه پیشانى كه‌س بده‌ن به‌بێ ڕه‌زامه‌ندى لایه‌نه په‌یوه‌ندیداره‌كان به‌مه‌به‌ستى لێكۆڵینه‌وه‌كردن یان له‌سه‌ر بنه‌ماى بڕیارێكى دادوه‌رى ،هه‌روه‌ها لایه‌نه په‌یوه‌ندیداره‌كان رێگه‌پێدراون ژماره‌یه‌ك كامێراى چاودێرى وئامێرى تۆماركردن له‌به‌ر پێداویستى ئه‌منى به‌سیسته‌مه‌كانى خۆیان ببه‌ستن.\n4. قه‌ده‌غه‌كردنى دانانى كامێراى چاودێرى له‌ژوورى چاره‌سه‌رى سروشتى یان ئه‌و شوێنانه بۆ به‌مه‌به‌ستى كه‌سایه‌تى به‌كاردێت.\n5.كامێره‌كانى چاودێرى رووبه‌رووى چاودێرى وپشكنین ده‌بن له‌لایه‌ن لایه‌نه په‌یوه‌ندیداره‌كانه‌وه به‌مه‌به‌ستى زانینى مه‌وداى پابه‌ندبوونى به‌رێنماییه‌كانى وه‌زاره‌تى ناوخۆ له‌پێناو به‌جێ گه‌یاندنى ئاسایش وسیسته‌مى گشتى.\n6.وه‌زیرى ناوخۆ مافى ئه‌وه‌ى هه‌یه هه‌ر ده‌زگایه‌ك بۆ خاڵى (1)ى سه‌ره‌وه زیادبكات ئه‌گه‌ر هات بارودۆخى ئه‌منى وبه‌رژه‌وه‌ندى گشتى پێویستى هه‌بوو.\n7.ئه‌و كه‌سه‌ى سه‌رپێچى ئه‌وخاڵانه‌ى سه‌ره‌وه بكات به‌پێ بنه‌ماكانى یاساى سزاكانى ژماره(111)ساڵى 1969(هه‌مواركراو) سزا ده‌درێت.\nهه‌روه‌ها بڕیار له‌باره‌ى ڕاسپارده‌ى ئه‌نجومه‌نى وه‌زارى بۆ وزه كرا به‌م شێوه‌یه‌ى خواره‌وه:\nه‌خشینى ده‌سه‌ڵات به‌وه‌زاره‌تى كاره‌با له‌باره‌ى واژۆكردنى هه‌مواركردنه‌وه‌ى گرێبه‌ستى ڕه‌سه‌نى ته‌واوكردنى پرۆژه‌ى وێستگه‌ى سه‌ڵاحه‌ددین بۆ وزه (2X630 میكا وات )له‌گه‌ڵ كۆمپانیاى CMEC چینى ،كه‌بڕه‌كه‌ى(452884312) دۆلاره،به‌ته‌نها چوارسه‌د وپه‌نجاو ودوو ملیۆن وهه‌شت سه‌د وهه‌شتاوچوار هه‌زار وسێسه‌د ودوانزه دۆلار ،وبۆماوه‌ى (12)مانگ به‌پێ ڕه‌شنووسى هه‌مواركراوى ژماره(2)وئاگاداركردنه‌وه‌ى وه‌زاره‌تى دارایی/هه‌ردوو فه‌رمانگه‌ى قه‌رزى گشتى وژمێریارى دراو،بۆ پاڵپشتى جێ به‌جێ كردنى ئه‌نجامدانى پرۆژه‌كه به‌پێ نووسراوى وه‌زاره‌تى كاره‌با.


ئازاد کردنی عه‌فرین تەوەرێکی دانوستان کورد له‌گه‌ڵ دیمەشقە - Mehr News Agency\nAP ١٣٩٧ Mordad ٢٣ ١٨:١٨\nNews Code 20996\nبه ڕاپۆرتی ئاژانسی مێهر له ڕۆیترز، محه‌مه‌د حه‌سه‌ن عه‌لی، ئه‌ندامی ئه‌نجومه‌نی باڵای سووریای دیموکرات سه‌باره‌ت به ڕاده‌ست کردنی هه‌ندێک ناوچه‌ی باکووری سووریا به ده‌وڵه‌تی ناوه‌ندی وتی: شتی وا ڕه‌تده‌که‌ینه‌وه. هه‌ندێک که‌س ده‌یانه‌وێت ڕای گشتی به‌لاڕێدا ببه‌ن، به‌ڵام هیچ ڕێککه‌وتنێک له سه‌ر کۆنتڕۆڵ کردنی ناوچه ئازاد کراوه‌کان ئه‌نجام نادرێت.\nئه‌و زیادی کرد: ئێمه هه‌میشه جه‌ختمان له‌سه‌ر ڕێکاری گفتوگۆی نێوخۆیی بۆ چاره‌سه‌ر کردنی قه‌یرانی سووریا کردووه. له‌وه‌ته‌ی به‌شار ئه‌سه‌د و ڤیلادیمیر پووتین سه‌رۆک کۆماری ڕووسیا ئاماده‌یی خۆیان بۆ گفتوگۆ له‌گه‌ڵ هێزی سووریای دیموکرات ده‌ربڕیوه، هه‌ر دوو لا سه‌باره‌ت به پرسه پێوه‌ندیداره‌کان به خزمه‌تگوزاری گشتی له ناوچه ئازاد کراوه‌کان و ڕێکخستنی وێزگه‌ی کاره‌بای به‌نداوی ته‌بقا که پێداویستییه‌کی خه‌ڵکه گفتوگۆیان کردووه.\nئه‌م به‌رپرسه کورده ئاماژه‌ی دا: ده‌وڵه‌تی ناوه‌ندیی سووریاش هه‌ندێک یاسای تایبه‌ت به فه‌رمانگه خۆجێییه‌کانی سووریای پێشنیار کردووه و بڕیاری داوه تا ئه‌و کاته‌ی له ڕووی کردارییه‌وه به ڕێکارێک ده‌گه‌ن گفتوگۆ دوو لایه‌نه‌کان درێژه‌ی هه‌بێت. دوو لایه‌ن لیژنه‌یه‌کی هاوبه‌شیان بۆ به‌دوادا چوونی کاروباری به‌نداوی ته‌بقا و خزمه‌تگوزاری گشتی و ته‌ندروستی پێکهێناوه که هێشتا سه‌رقاڵی گفتوگۆن.\nحه‌سه‌ن عه‌لی له کۆتایدا سه‌باره‌ت به عه‌فرین وتی: هه‌ر دوو لا هێزه‌کانی تورکیا به هێزێکی داگیرکار ده‌زانن و له داهاتووی ناوچه‌کانی سووریادا هیچ پێگه‌یه‌ک بۆ تورکیا دانانن. ئازاد کردنی عه‌فرینیش به‌شێکی گرنگ له دانوستانه‌کان له‌گه‌ڵ دیمەشقە.


کۆڕی "لێک‌دانەوەی توخمە دڕاماتیکەکانی ئەدەبی کورد" لە مەهاباد بەڕێوەچوو\nتاريخ: ۱۳۹۷ دوشنبه ۲۳ مهر ساعت ۲۰:۳۸ بازدید: 1267 نظرات: 0 کد مطلب: 10156\nبە پێی هەواڵی هاژه، ڕۆژی دووشەممە ڕێکەوتی 23ی ڕەزبەری 97، یەکەمین دانیشتنی "لێک‌دانەوەی توخمە دڕاماتیکەکانی ئەدەبی کورد" بە خوێندنەوەی شێعر، چیرۆک و شرۆڤەی دوو بەرهەمی ئەدەبیی ئەبولقاسم موئەییەدزادە (ناسراو بە هەڵۆ) لە ئامفی‌تئاتری ئیدارەی فەرهەنگ و ئیڕشادی ئیسلامیی شاری مەهاباد بەڕێوەچوو.\nلە سەرەتای ئەم کۆڕە کە کۆمەڵێکی بەرچاوی لایەنگرانی ئەدەبی کورد تێی‌دا ئامادەببوون، قادر مورادی بەرپرسی ئیدارەی فەرهەنگ و ئیڕشادی ئیسلامیی شاری مەهاباد گوتی: "هەڵۆ" سەرمەشقی هەر تاکێکی کوردی خاوەن کەڵکەڵەی ئەدەبییە کە بە جوڵانەوەی بەرپرسانە لە ماوەی نیو سەدەدا توانیوێتی جێگە و پێگەیەکی شیاو لە میژووی ئەدەبی کورددا بۆخۆی دەستەبەر بکا.\nپاشان شاعیری بروسکەهۆن، ئەبولقاسم موئەییەدزادە دوو بەرهەمی ئەدەبی بە ناوەکانی "تارمایی مار" (شێعر) و چیرۆکی "دووپشکە باڵدارەکان"ی پێشکەشی ئامادەبووان کرد.\nئینجا بەختیار پەنجەیی، کارناسی باڵای ئەدەبی شانۆیی و بەرپرسی ئەنجومەنی هونەرە شانۆییەکانی مەهاباد، تێکۆشانی پەنجا ساڵەی "هەڵۆ"ی بەرز نرخاند و گوتی: وەک بەجێ‌هێنانی ئەرکێکی سەرشانمان، هاتووین ڕێز بگرین لە نیو سەدە چالاکی مامۆستا هەڵۆ کە بەڕای من وەک گەورەیەکی ئەدەبی مەهاباد پێویستە زۆر زیاتر ڕێزی لێ بگیرێ و ئاوڕێکی قایم‌تر لە بەرهەمەکانی بدرێتەوە.\nپەنجەیی لە درێژەی گوتەکانی‌دا بە هێنانەوەی ڕێفرێنس لە پۆئێتیکی ئەرەستوو، جوانی‌ناسیی (زیبایی‌شناسی) هێگێل و مانای تڕاژێدی لە لای نیچە، بەرهەمەکانی "هەڵۆ"ی (بە تایبەت چیرۆکەکانی) شەن‌وکەو کرد و شڕۆڤەی کردن.\nبەرپرسی ئەنجومەنی هونەرە شانۆییەکانی مەهاباد لە بەشی کۆتایی گووتەکانی‌دا باسی لە تایبەت‌مەندییەکانی دڕام کرد و گوتی: مشت‌ومڕی بەرهەم‌هاتوو لە کردەوە، زاڵ‌بوونی تەمی دیالۆگ، بەخاوەن‌کردنی دوو لایەنی خێر و شەڕ بە حەق و ڕاگواستنی هزر و ئەندێشە لە تایبەتمەندییە سەرەکییەکانی "دڕام"ن کە بە گشتی لە بەرهەمەکانی "هەڵۆ"دا بەدی دەکرێن.\nلە درێژەی ڕێ‌وڕەسمەکەدا، "هەڵۆ"ی شاعیر چەند بەرهەمێکی‌تری پێشکەشی ئامادەبووان و کرد و لەکۆتاییش‌دا لە لایەن ئیدارەی فەرهەنگ و ئیڕشادی ئیسلامیی شاری مەهاباد، ئەنجومەنی هونەرە شانۆییەکانی مەهاباد، شووڕای شاری مەهاباد و بنەماڵەی شاعیر، ڕێز لە تێکۆشانی پەنجا ساڵەی ناوبراو گیرا.\nبرچسب ها: چیرۆک, شێعر, لێکدانەوە, مەهاباد, هاژه, هەڵۆ, کۆڕی


ئاسۆی پەیوەندییەکانی نێوان حکومەتی فیدراڵ و حکومەتی هەرێم\nلە گەڵ کۆتایهاتن بە دەسەڵاتی رژێمی بەعس لە 2003دا، پەیوەندییەکی چلۆنایەتی نوێ لە نێوان حکومەتی نوێ عێڕاق و حکومەتی هەرێَمی کوردستان درووست بوو.\nئەم پەیوەندییە لە ژێر کارتێکردنی کۆمەڵێک هۆکار و فاکتەری جۆراجۆر بوون، لەوانە گۆڕانکاریکردن لە عێڕاقدا بە هۆکاری دەرەکی و داگیرکردنی لە لایەن ئەمەریکاوە ئەنجام درا، و رۆڵی پێکهاتەی سوننە لە پرۆسەی سیاسی نوێ لە عێڕاقدا نەبوو، و یەکەم جاریش بوو لایەنی سیاسی شیعە بە پشتگیری ئێران لە دەسەڵات نزیک بنەوە و ئەزمونیان وەک میراتگری نوی دەوڵەتی عێڕاق نەبوو، و ڕۆڵی لایەنی کوردستانی لە پرۆسەی سیاسی و سەرلەنوێ بنیاتنانەوەی دەوڵەتی عێڕاق بەرچاو بوو.\nلەم هەلومەرجەدا ڕێکەوتن لە سەر دەستنیشانکردنی رێژەی 17% ی بودجەی عێراق بۆ هەرێمی کوردستان کرا، کە بۆ ماوەیک بنەمای رێکەوتنەکانی دانانی بودجە لە عێڕاقدا بوو، هەرچەندە بە شێوەیەکی کردەیی ئەم رێژەیە فەرامۆش دەکرا. لەو ڕەوشەدا کاتێک باس لە ڕۆڵی هەرێمی کوردستان لە پرۆسەی سیاسی عێڕاق و دامەزراندنی حکومەتی فیدڕال دەکرا، ئەوا بە هۆی بوونی هاوپەیمانی کوردستانی لە ئەنجومەنی نوێنەرانی عێڕاق، و یەک هەڵوێستی کوردستانی، ئەو ڕۆڵە بە تای تەرازوو دادەنرا.\nئەم ڕەوشە بە بەرز و نشێوی و بوونی رێکەوتن و ناکۆکی تا ڕادەیەک دە ساڵ بەردەوامبوو. بنەمای سەرەکی ئەم ئاراستەیە بەند بوو بەوەی کە پرۆسەی سیاسی لە عێڕاقی نوێدا لە سەر پرنسیپەکانی تەوافق و شەراکەت و هاوسەنگی، نەک کەمایەتی و زۆربە، ئەنجام بدرێت.\nئەم هاوکێشەیە لە پەیوەندییەکاندا لەلایەن عەقلیەتی سیاسی دەسەڵاتی نەتەوەی باڵادەست زەمینەی قایلبوون و قەناعەتی تێدا نەبوو، بۆیە دەکرێ بڵێن حاڵەتێکی دەرهاوێشتن لە دەستوری پەیوەندی مێژوویی نێوان دەوڵەتی عێڕاق لە کاتی دامەزراندنییەوە لە گەڵ کوردستانی باشور، بوو.\nلە ماوەی ئەو دە ساڵەی ئاماژەمان پێکرد دەسەڵاتی سیاسی نەتەوەی باڵادەست شوێن پێی خۆی کردەوە و دەسەڵاتی ناوەندی سەقامگیر دەکرد و بەرەو ڕەهابوون دەچوو، و خۆی لە جێبەجێکردنی شایستە دەستورییەکان دەدزییەوە، و تای تەرازووەکان بە جۆرێکی دیکە لە بەرژەوەندی خۆی ئاراستە کرد، و بە دیاردەی میلشیایی و دروستکردنی حەشد و دەوڵەتی قوڵ و هاوتەریپ واقیعێکی نوێ لە پەیوەندی خۆی لە گەل حکومەتی هەرێمی کوردستان سەپاند. ئەم واقیعە نوێیە لە بواری بڕینی موچە و پێنەدانی شایستەی دارایی و جێبەجێنەکردنی دەستور و بەکارهێنانی هێز لە گرفتە سیاسییەکان، ڕەنگی دایەوە.\nبەم جۆرە ئێستا پەیوەندی نێوان دەوڵەتی عێڕاق و کوردستانی باشور بۆ دۆخ و ڕەوشە بنەڕەتییە مێژووییەکەی خۆی گەڕایەوە، و توافق و شەراکەت و هاوسەنگی لە مێژووی پەیوەندی نێوان دەوڵەتی عێڕاق و کوردستانی باشور ماوەیەکی ئێجگار کورت بوو ، و سەرلەنوی دەوڵەتی عێڕاق فشاری جۆراجۆری بەکارهێنا، و بۆ سیاسەتی تەعریب و گۆڕانکاری دیموگرافی و شەڕی دەروونی و پەنابردنەبەر هێزی دەرەکی بە مەبەستی خۆ بەهێزکردن گەڕایەوە، و درزخستنە نێو پەیوەندی لایەنە کوردستانییەکان و قوڵکردنوەی ناکۆکییەکان لە نێوانیاندا، سیاسەتی سەرەکی ناوەندەکانی بریارە لە حکومەتی فیدڕاڵدا بوو.\nلە هەلومەرجی ئێستادا ڕێکەوتنی 17%ی بەشی کوردستان لە بودجەی عێڕاقدا تەنانەت لایەنە کوردستانییەکانیش باسی ناکەن، و حکومەتی هەرێم بە رێژە کۆنەکەی نەوت بەرامبەر خۆراک کە 12% یە دوای بڕینی خەرجی سیادی و حاکمە و مەرجەکانی دەوڵەتی عێڕاق بۆ پێَدانی ئەو رێژەیە لە بودجەدا قایلە، کەچی هیچ گرەنتییەک بۆ ناردنی ئەو بەشە بودجەیە نییە. لەلایەکی دیکەوە پەلاماردانی تەعریب و بە شیعەکردن و دەرکردنی جوتیارانی کورد لە خاکی باب وباپیریان لە کەرکوک لە بەرچاوی ناوەندەکانی بڕیار لە عێڕاقدا بەردەوامە.\nلەم ڕەوشە ناهەموارەدا کە پاشەکشەیەکی دیارە بۆ بزوتنەوەی رزگاریخوازی نیشتمانی گەلی کوردستان، و لە گەڵ نزیکبوونەوەی هەڵبژاردنی ئەنجومەنی نوێنەرانی عێڕاق لە جیاتی کار بۆ یەکبوونی ماڵی کوردستانی و گەڕانەوە بۆ بنیاتنانەوەی هاوپەیمانی کوردستانی بکرێت، هەر یەک لە پارتی و یەکێتی بە جیا شاند بۆ بەغدا دەنێرن، و بە پێی هەندێ هەواڵ باس لەوە دەکرێت کە لەوانەیە بۆ ئەم هەڵبژاردنە پارتی لە گەڵ عامری و فەیاز ، و یەکێتی لە گەڵ ڕەوتی سەدڕ و حیکمە هاوپەیمانی ببەستێت.\nئەم ئاراستەیە بۆ دابەشکردنی هێزە کوردستانییەکان و دابەشکردنیان بە سەر ڕەوت و هاوپەیمانە عێراقییەکان هەمان ئەو ئاراستەیەیە کە ڕەوتی سیاسی شیعە لە گەڵ سوننەکاندا بەکاری هێنا، و مەرجەعیەتێکیان بۆ سوننە نەهێشت، و هەڵبەتە لەم خاڵەشدا دوور نییە ئەم ئاراستەیە لە گەڵ ئەو بۆچونانە بگونجێت کە پێی وایە لەم رێگایەوە کە دابەشکردنی حزبە کوردستانییەکانە بە سەر هاوپەیمانە عێڕاقییەکان، و باس لە هەرێمکردنی سلیمانی دەکرێت، یەکێتی دەوڵەتی عێڕاق دەپارێزرێت، و دوو هاوپەیمانی و کتلەی گەورە لە سەرانسەری عێراقدا درووست دەکرێت، و ئەم بۆچونەش بە نیسبەت ئاراستەی سیاسی لە ئێراندا نزیکە لە مۆدێلی پارێزگاران و ریفۆرمخوازان کە لە ئێراندا گەمەی دەسەڵات و ئۆپۆزیسیۆن دەکەن، و ئاڵوگۆڕی دەسەڵات لە چوارچێوەی مانەوەی شوناسی رژێم دەکەن، و بە هەمان شێوە نزیکە لە گەمەی سیاسی ئەمەریکا و ئیحتکارکردنی ژیانی سیاسی و پرۆسەی هەلبژاردنی ئەو وڵاتە نێوان دیموکراتخواز و کۆمارییەکان، یان نمونەی هەردوو حزبی پارێزەران و کرێکاران لە بەریتانیادا.\nهێزە دەرەکییەکان و ئەو لایەنانەی کە ڕاستەخۆ خۆیان بە دەمڕاست لە دەستنیشانکردنی چارەنوسی عێڕاق و پاراستنی یەکێتی ئەو دەوڵەتە دەزانن، تا ئێستا پێیان وایە پاراستنی دەوڵەتی عێڕاق تەنها لە رێگای دەستەمۆکردنی کوردستانیان و بێدەنگیان لە سەر مافە ڕەواکانیان دەبیت، و هەنگاوی پەرتەوازەکردنی هێزە سیاسییە کوردستانییەکان و دابەش بوونیان لە سەر لایەنە عێڕاقییەکان بە ریگای پاراستنی یەکێتی دەوڵەتی عێڕاق دەزانن.\nپێگەی هەرێمی کوردستان لە پرۆسەی سیاسی عێڕاقدا بە خۆتواندنەوەی هێزە کوردستانییەکان لە نێو قەوارە جۆراجۆرەکانی لایەنە سیاسییە شیعییەکان لە ژیر پەردەی هاوپەیمانی دروستکردن نایەتە دی. بەهێزبوونی ئەم پێگەیە بە یەک هەڵوێستی کوردستانی دەبێت کە رێگاکەی لە کوردستانەوە دەست پێدەکات، و پێویستی بە ئەنجامدانی سەقامگیری سیاسی لە نێو کوردستان و پێداچونەوە بە سیاسەتی ئابوری پەیڕەوکراو، و پاراستنی سامانی گشتی، و دابینکردنی ژیانی پڕ کەرامەت بۆ خەڵکی کوردستان، و پەیڕەوکردنی بنەماکانی حوکمرانی باش و نەهێشتنی گەندەڵی و چارەسەرکردنی بێکاری و هەژاری، و درووستکردنی متمانە نێوان هاووڵاتی و دەسەڵات، هەیە.\nلە هەموو حاڵەتێکدا پەیوەندییەکانی نێوان دەوڵەتی عێڕاق و باشوری کوردستان لە سایەی گوتاری ڕق و قینە و بوخز و حوکمی شۆڤینی و تایفەگەری، چارەنوسێکی نادیار، و ئاسۆیەکی لێڵ و نادیار چاوەڕوانی دەکات.\nگومان لە مافی چارەنووس\nقەیران و وەڵامدانەوەی پرسیارە ئاڵۆزەکان!\nئەمجارەیان نۆرەی حەشدی کوردییە!\nلە چوارچێوەی پەیوەندی نێوان ڕۆشنبیر و دەسەڵاتدا


پەیامی سەرۆكی هەرێمی كوردستان بەبۆنەی جەژنی قیامەی حەزرەتی مەسیح سڵاوی خوای لێ بێت\nجەژن و بۆنە ئایینییەكانی پێكهاتە ئایینییەكانی كوردستان جەختكردنەوەیە لە پەیامی ئاشتی و پێكەوەژیان و برایەتی. جێگەی شانازییە لە وڵاتەكەمان فەرهەنگی پێكەوەژیان و ئازادی ڕەگوڕیشەی مێژوویی هەیە و كوردستان لە ئاستی جیهانیدا نموونەیەكی درەوشاوەیە و ئەركی سەر شانی هەموو لایەكمانە ئەو فەرهەنگە پەرە پێبدەین و بپارێزین.\nسوپاس بۆ خودای مەزن تیرۆریستان لەسەر دەستی پێشمەرگە قارەمانەكان تێكشكێندران و تیرۆر نەیتوانی برایەتی و یەكڕیزیی نێوان پێكهاتەكان تێكبدات. ئومێد دەكەم بە زووترین كات خوشك و برا مەسیحییەكانمان كە ماڵ و حاڵی خۆیان جێ هێشتووە بە سەربەرزی بگەڕێنەوە ناوچەكانیان و ژیانێكی نوێ و ئاسوودە دەست پێ بكەن.\nلەم بۆنە پیرۆزەدا بە خوشك و برا مەسیحییەكانم ڕادەگەیێنم كە ئێمە هەموومان لە یەك وڵاتدا دەژیین و چارەنووسێكی هاوبەشمان هەیە و ئێوەیش بەشێكی ئازیزی گەلی كوردستانن و بەشدار دەبن لە دیاریكردنی چارەنووس و پیادەكردنی مافە ڕەواكانی گەلی كوردستان.\nبمێنن بە خێر و خۆشی و هیوای ئاشتی و ئاسوودەیی بۆ هەموو لایەكتان دەخوازم\n15ـی 4ـی 2017\nSOURCE:: KRP PAGE HIT:: 762


ماڵپەری فیردەوس | حوکمی قسەکردن و كڕین و فرۆشتن لەناو مزگەوت ؟\nسەردێری پرسیار:حوکمی قسەکردن و كڕین و فرۆشتن لەناو مزگەوت ؟\nبەرواری دانان :2019-02-09 کۆدی پرسیار:1026\nپرسیار : حوکمی ئەو کەسان چیییە کە زوو دێن بۆ مزگەوت و دادەنیش دەست بەقسەکردن دەکەن ، ئایا ئەو فەرموودەیە صحیحە کە دەفەرمووێت ئەگەر لەناو مزگەوت بینیتان دووکەس معاملەیان کرد پێیان بلێن خودا بەرەکەت نەخاتە نێومعاملەکەتانەوە ؟\nوەڵام : سەرەتا زانایان دەڵێن مزگەوت مالی خوایە بۆ نوێژ و زیکر و ئیعتکاف و جۆرەکانی تری کردەوەی باش دروست کراوە و دەبێت ڕێزو حوڕمەتی هەبێت ، دروست نەکراوە بۆ قسەکردنی بێ سوود ، وە قسەکردن لەناو مزگەوت ئەم چوار حالەتانەن :\nحالەتی یەکەم : ئەگەر قسە بکەن لەناو مزگەوت ، قسەکردنێک ڕێگەپێدراو بێت و تاوان نەبێت ، ئەوە جیاوازی ھەیە لەنێوان زانایان دوو وتە هەیە :\n(۱) هەندێک زانا دەلێن دروستە ، ئەگەر پێکەنینیشی لەگەل بێت ، کە ئەمە وتەی شافعی ، ئیمام النووی ، ابن حزم ، ظاهرییەکانە ، بەلگە :\nجابری کوری سەمورە دەلێت : پێغەمبەر سەلامی خوای لێ بێت کاتێک نوێژی دەکرد لە شوێنی خۆی هەلنەدەستا تا خۆر هەلاتن ، کاتێک هەلدەستا باسی سەردەمی نەزان و کاروباریان دەکرد ، وە پێدەکەنین و زەردەخەنەیان هەبوو . رواە مسلم\n(۲) هەندێک زانای تر دەلێن باش نییە ، کە ئەمە وتەی مالیەکان و حنابلەیە ، بەلگە :\nئەنەسی کوڕی مالک دەلێت : پێغەمبەر سەلامی خوای لێ بێت دەفەرمووێت : کاتێک بەسەر خەلک دادێت کەسانێک دێنە مزگەوت هیچ مەبەستیان نییە ئیلا دونیا نەبێت لە گەلیان دامەنیشن ، .... اخرجە الحاکم .\n(۳) هەندێک زانا دەلێن حەڕامە ، کە ئەمە وتەی حەنەفییەکانە .\nوتەی ڕاست وتەی زۆربەی زانایانە کە باش نییە ، بەلام ئەگەر چاک و چۆنی و ئەحوال پرسین بێت لە خزمەکان دروسته ئەگەر کەم بێت ، بەلام ئەگەر زۆر بوو باش نییە ، هەروەها ئەو فەرموودەی دەلێت : (( الکلام المباح فی المسجد یٲکل الحسنات ، کما تٲکل النار الحطب )) واته : قسەی ڕێگە پێدراو لەناو مزگەوت چاکەی مڕۆڤ دەخوات ، هەروەک چۆن ئاگر دار دەخوات .\nئەم فەرموودەیە هیچ ئەسل و ئەساسێکی نییە ، درۆیە دراوەتە پال پێغەمبەر سەلامی خوای لێ بێت .\nحالەتی دووەم : ئەگەر قسە بکە لەناو مزگەوت قسەکردنێک تاوان بێت ، ئەمە حەڕامە چ لەناو مزگەوت بێت یان لە دەرەوەی مزگەوت ، بەلام هەندێک دەلێن لەناو مزگەوت تاوانی گەورەترە .\nحالەتی سێیەم : ئەگەر قسە بکات بکات لەناو مزگەوت قسەی خێر بێت ، باسی دین و زانست بکرێت ، ئەمەیان دروستە .\nحالەتی چوارەم : ئەگەر قسە بکات دەنگ بەرز کردنی تێدا بێت و خەلک بێزار بێت ، جا چ قسەی خێر بێت یان رێگە پێدراو هەموویان نابێت ، بەلکو هەندێک دەلێن حەڕامە .\nسەبارەت بە فەرموودەی کڕین و فرۆشتن لە مزگەوت بەڵێ صحیحە ، لەوانە :\n(١) عن عَمْرُو بْنُ شُعَيْبٍ ، عَنْ أَبِيهِ ، عَنْ جَدِّهِ ، قَالَ : (( نَهَى رَسُولُ اللهِ صَلَّى اللهُ عَلَيْهِ وَسَلَّمَ عَنِ الشِّرَاءِ وَالْبَيْعِ فِي الْمَسْجِدِ )) أحمد (11/257) ، وأبو داود (1079) ، والحديث حسنه الترمذي في جامعه ، والنووي في " رياض الصالحين " ، وابن حجر في " نتائج الأفكار " (1/ 297) ، وغيرهم من العلماء .\nواتە : پێغەمبەر سەلامی خوای لێ بێت نەھی کردووە لە کڕین و فرۆشتن لە مزگەوت دا .\n(٢) عن أبي هريرة رضي الله عنه أن رسول الله صلى الله عليه وسلم قال : (( إِذَا رَأَيْتُمْ مَنْ يَبِيعُ أَوْ يَبْتَاعُ فِي الْمَسْجِدِ فَقُولُوا : لَا أَرْبَحَ اللَّهُ تِجَارَتَكَ )) الترمذي (1321) ، وصححه الشيخ الألباني رحمه الله في " الإرواء " ( 1295 ) .\nواتە : ئەگەر بینیتان یان زانیتان کەسێک فرۆشتن دەکات یان کڕین لەناو مزگەوت ، پێی بڵێن : خوای گەورە قازانج و بەرەکەت نەخاتە نێوان بازرگانییەکەتان .


کوردیپێدیا - تیرۆژ ئامێدی\n👫 تیرۆژ ئامێدی | پۆل: کەسایەتییەکان | زمانی بابەت: 🏳 کوردیی ناوەڕاست\nیەک لە ژنە شاعیرە هایکوونووسەکانە. ئەندامی یانەی شیعری هایکوی کوردییانەی شیعری هایکوی کوردییە. لە ڕێکەوتی 23-04-195923-04-1959 لە شارۆچکەی ئامێدیئامێدی لە دایکبووە.\n#یانەی شیعری هایکوی کوردی | #23-04-1959 | #ئامێدی |\n1. 👁 Şiyan u Leylan\n2. 👁 پەرێ سپی\n3. 👁 وكر الخواطر\n1. 👁 23-04-1959\n2. 👁 24-04-1959\n1. 👁 هناء محمد محمد طاهر العمادي\n2. 👁 هەناء محەمەد محەمەد طاهر ئامێدی\n📅 رۆژی لەدایکبوون: 24-04-1959\n➕ ئەم بابەتە لەلایەن: (سەریاس ئەحمەد)ەوە لە: Jun 7 2018 2:16PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 11 2018 10:57PM باشترکراوە\n📷 فایلی وێنە 1.0.1 150 KB Jun 8 2018 1:49AM سەریاس ئەحمەد